Sogyani Panyin Naaman Tiee Israelni Abaayewa Bi | Nea Mmofra Betumi Asua Afi Bible Mu\nSogyani Panyin ne Abaayewa Bi\nNá Israelni abaayewa bi wɔ Siria. Ná ɔmmɛn ne kurom koraa. Siria asogyafo na wɔfaa no fii n’abusuafo nkyɛn. Ɔbɛyɛɛ sogyani panyin bi yere abaawa. Yɛfrɛ sogyani no Naaman. Nnipa a na wɔne abaayewa no te no, na wɔnsom Yehowa. Nanso ɔno deɛ, na ɔsom Yehowa.\nYare huhuuhu bi yɛɛ Naaman honam nyinaa. Da biara, na ne honam yɛ no yaw. Ná abaayewa no pɛ paa sɛ ɔboa Naaman. Enti ɔka kyerɛɛ Naaman yere sɛ: ‘Minim obi a obetumi ama wo kunu ho atɔ no. Yehowa diyifo bi wɔ Israel a yɛfrɛ no Elisa. Obetumi asa wo kunu yare.’\nNea abaayewa no kae no, ɔbaa no ka kyerɛɛ ne kunu Naaman. Ná Naaman ayɛ n’adwene sɛ, ɔbɛyɛ biribiara a ɛbɛma ne ho atɔ no. Enti ɔkɔɔ Elisa fie wɔ Israel. Nea na Naaman pɛ ne sɛ Elisa bɛba abehyia no sɛ onipa titiriw bi. Nanso Elisa amma ne nkyɛn ne no ammɛkasa. Mmom, Elisa maa n’akoa kohyiaa Naaman, na ɔka kyerɛɛ no sɛ: ‘Kɔ na koguare Yordan Asubɔnten mu mpɛn nson. Woyɛ saa a, wo yare no bɛkɔ.’\nAsɛm no anyɛ Naaman dɛ koraa. Enti ɔkaa sɛ: ‘Ná ɛyɛ me sɛ odiyifo yi bɛfrɛ ne Nyankopɔn na ɔde ne nsa asrasra me ho ama me ho atɔ me. Nanso Israel asubɔnten wei na ose minkoguare mu. Yɛwɔ nsubɔnten papa wɔ Siria. Adɛn nti na minkoguare wɔ hɔ mmom?’ Naaman bo fuwii, na ofii Elisa fie hɔ kɔe.\nNaaman nkoa no boaa no maa odwenee asɛm no ho yiye. Wɔka kyerɛɛ no sɛ: ‘Sɛ biribi wɔ hɔ a ɛsɛ sɛ woyɛ ma wo ho tɔ wo a, worenyɛ? Ade a odiyifo yi reka sɛ yɛ no deɛ, ɛnyɛ den koraa. Adɛn nti na wonyɛ?’ Naaman tiee nea wɔkae no. Enti ɔkɔɔ Yordan Asubɔnten no ho, na ɔde ne ho too nsu no mu mpɛn nson. Bere a Naaman wiee nea ɛto so nson no, opue fii nsu no mu. Ná ne ho atɔ no koraa. N’ani gyee paa, na ɔkɔɔ Elisa nkyɛn kɔdaa no ase. Naaman kaa sɛ: ‘Afei na mahu ampa sɛ Yehowa ne nokware Nyankopɔn no.’ Wohwɛ a, bere a Naaman san kɔɔ ne kurom a na ne ho atɔ no no, Israelni abaayewa no tee nka sɛn?\n“Nkokoaa ne wɔn a wonum nufu anom na woasiesie ayeyi.”—Mateo 21:16\nNsɛmmisa: Bere a Israelni abaayewa no ne Naaman yere rekɔkasa no, wohwɛ a, na ɛyɛ mmerɛw ma no? Wohwɛ a, dɛn na ɛma onyaa akokoduru saa?\n2 Ahene 5:1-19; Luka 4:27\nYehowa Bɛma Wo Akokoduru\nWopɛ sɛ woka Yehowa ho asɛm kyerɛ nkurɔfo anaa? Dɛn na ɛbɛma woanya akokoduru ayɛ saa?


Matteus 17 SVL - Mateo 17 NA-TWI | Biblica América Latina\nMatteus 17 SVL - Mateo 17 NA-TWI\n1Nnansia akyi, Yesu faa Petro, Yakobo ne ne nua Yohane de wɔn kɔɔ bepɔw tenten bi a ɛso yɛ dinn atifi. 2 Wɔwɔ hɔ no, wohui sɛ ne nipadua asesa ama n’anim ahyerɛn sɛ owia, ma n’atade ayɛ fitafita sɛ nwera.\n3 Prɛko pɛ, Mose ne Elia befii hɔ a wɔne Yesu rekasa. 4 Petro kae se, “Awurade, ɛyɛ nwonwa sɛ yɛn nso yɛwɔ ha bi. Sɛ wobɛpene so a, anka mɛbɔ asese abiɛsa, na mede baako ama wo, na mede baako ama Mose, na mede baako ama Elia.”\n5 Petro gu so rekasa no, omununkum hrann bi bɛkɛtaa wɔn so; ɛnna ɛnne bi fi omununkum no mu kae se, “Oyi ne me dɔ Ba a ɔsɔ m’ani. Muntie no.”\n6 Asuafo no tee ɛnne no, wosuroi ma wɔde wɔn anim butubutuw fam. 7 Yesu baa wɔn nkyɛn besusoo wɔn mu kae se, “Monsɔre! Munnsuro!”\n8 Wɔmaa wɔn ani so, nso wɔanhu obiara sɛ Yesu nko ara.\n9 Ɛbae sɛ, wɔresian afi bepɔw no so no, Yesu bɔɔ wɔn ano se, wɔnnka nea wɔahu no nnkyerɛ obiara kosi sɛ obenyan afi awufo mu.\n10 Yesu asuafo no bisaa no se, “Adɛn nti na daa Yudafo mpanyin ka ti mu se, ɛsɛ sɛ Elia san ba ansa na Agyenkwa no aba?”\n11 Yesu buaa wɔn se, “Nea wɔreka no wom. Ɛsɛ sɛ Elia di kan ba bɛtoto nneɛma yiye. 12 Na nokware ni, Elia aba dedaw na wɔanhu no, na dodow no ara ne no anni no yiye. Na me, Agyenkwa no nso, mehu amane wɔ wɔn nsam saa ara.”\n13 Afei na asuafo no hui sɛ, Yohane Osuboni ho asɛm na ɔreka no.\n14 Bere a osian duu bepɔw no ase no, ohui sɛ nnipadɔm retwɛn no. Ɔbarima bi bebuu Yesu nkotodwe kae se, 15 “Owura, hu me ba bi a otwa mmɔbɔ, efisɛ, ɔwɔ ɔhaw kɛse mu. Sɛ otwa no ba a, etumi twa no hwe ogya anaa nsu mu. 16 Enti, mede no brɛɛ w’asuafo no sɛ wɔnsa no yare, nanso wɔantumi.”\n17 Yesu kae se, “Mo asoɔdenfo a munni gyidi! Me ne mo ntena nkosi da bɛn? Momfa no mmrɛ me wɔ ha.” 18 Yesu teɛteɛɛ honhommɔne a ɛwɔ abarimaa no mu no ma etu fii ne mu, maa amonom hɔ ara, ne ho tɔɔ no.\n19 Ɛkaa Yesu ne n’asuafo no, wobisaa no se, “Adɛn nti na yɛantumi antu honhommɔne no?”\n20 Yesu buaa wɔn se, “Efisɛ, mo gyidi sua.” Ɔtoaa so se, “Sɛ mowɔ gyidi sɛ onyaa aba a esua koraa no a, anka mubetumi aka akyerɛ bepɔw yi se, ‘Tutu kɔ nohɔ!’ na ebetutu akɔ akyirikyiri.\n21 Na saa honhommɔne a ɛte sɛɛ de, ɛrentumi ntu da, gye sɛ, monam mpaebɔ ne mmuadadi so.”\nYesu ka ne wu ho asɛm\n22 Da bi a Yesu ne n’asuafo no wɔ Galilea no, ɔka kyerɛɛ wɔn se, “Wɔrebeyi Onipa Ba no de no ahyɛ wɔn a 23 wɔwɔ tumi no nsa, na wɔakum no, na ne nnansa so no, wanyan aba nkwa mu bio.” Asuafo no tee saa asɛm yi no, wɔn werɛ howee na wɔn koma nso tui.\n24 Bere a wobeduu Kapernaum no nso, ɛhɔ asɔre no mu towgyefo baa Petro nkyɛn bebisaa no se, “Enti wo wura tua tow?”\n25 Petro buaa no se, “Yiw, otua” Petro fi hɔ no, ɔkɔɔ fie kɔbɔɔ Yesu amanneɛ a ɛfa towtua no ho. Yesu amma n’ano ansi koraa na obisaa no se, “Na wo Petro, wo nso wudwen ho dɛn? Ahemfo twa tow ma wɔn ara wɔn manfo tua, anaasɛ, wotwa ma ahɔho a wodi wɔn so no?”\n26 Petro buae se, “Wotwa tow no ma ahɔho no.” Yesu nso buae se, “Petro, mo! Ɛnne na ɛnsɛ sɛ ɔman mma no tua tow biara. 27 Na mmom, esiane sɛ, mempɛ sɛ wɔfa yɛn ho abufuw no nti, kɔ asu no mu kɔto daawa. Apataa a wubeyi no adi kan no, bue n’anom. Wubehu sika a ɛbɛso me ne wo tow no tua sɛ ɛhyɛ n’anom; yi, na fa kotua ma wɔn.”\nNA-TWI : Mateo 17


Deɛn ne Kristoni?\nDeɛn ne Kristoni?\nAsɛmmisa: Deɛn ne Kristoni?\nMmuaeɛ: Nsɛmasekyerɛ nwoma nkyerkyerɛmu a ɛde ma Kristoni ne “ Nipa wapae mu aka sɛ ͻgye Yesu sɛ ͻne Kristo anaa ͻsom a ne nkyerɛkyerɛ no gyina Yesu nkyerɛkyerɛ so no bɛyɛ pɛ”. Ԑyɛ kakra deɛ, te sɛ nsɛmasekyerɛ nwoma nkyerɛaseɛ dodoͻ no ara no, ɛmma yɛnnhu sɛnea twerɛsɛm no nu nokwasɛm ama yɛhu deɛ ɛkyerɛ sɛ obi yɛ Kristoni no. Asɛmfua “Kristoni” wͻde dii dwuma mprɛnsa wͻ Apam foforͻ no mu (Asomafoͻ nnwuma 11:26; 26:28; 1 Petro 4:16) Wͻfrɛɛ Yesu akyidifoͻ sɛ “ Akristofoͻ” wͻ Antiokia (Asomafoͻ nnwuma 11:26) ɛsiane wͻn nneyɛeɛ, wͻn dwumadie, ne wͻn kasa a na ɛsɛ Kristo nti. Deɛ asɛmfua “Kristoni” kyerɛ ara ne, sɛ woka Yesu Kristo ho” anaa “ Kristo kyidini.”\nAwerɛhosɛm ne sɛ berɛ kͻͻ so no, asɛmfua “Kristoni” ayera ne nteaseɛ a ɛho hia pa ara na wͻtaa de frɛ obiara ͻwͻ ͻsom bi mu anaa obi ͻwͻ suban pa nanso ebia na ͻnyɛ Yesu Kristo kyidini. Nnipa pii a wͻnnye Yesu nni no mpo hunu wͻn ho sɛ wͻyɛ Akristofoͻ ɛsiane sɛ wͻkͻ asͻre anaa wͻte ͻman a wͻyɛ “Akristofoͻ” mu. Nanso asͻre kͻ, sɛ woresom wͻn a wͻba fam sene wo, anaa sɛ woyɛ nipa papa mma wonnyɛ Kristoni. Asͻre wokͻ no mma wommɛyɛ kristoni te sɛ nea wokͻ garaagye a wommɛyɛ kaa no. Sɛ woyɛ asͻre bi ba, sɛ wokͻ asͻre daa, ne sɛ woreboa asͻre no adwuma mma wommɛyɛ kristoni.\nTwerɛ kronkron kyerɛkyerɛ no kyerɛkyerɛ sɛ yɛn nnwuma papa mma Nyankopͻn nnye yɛn ntom. Tito 3:5 ka sɛ , “ Ԑmfiri teneneemu nnwuma a yɛayɛ mu, na mmom ͻno ara ne mmͻborͻhunu nti,na ɛmaa no faa awo foforͻ adwareɛ ne honhom kronkron foforͻyɛ so gyee yɛn nkwa”. Enti Kristoni ne obi Nyankopͻn awo no foforͻ (Yohane 3:3; Yohane 3:7; 1 Petro 1:23) na wagye adi na ͻde ne werɛ ahyɛ Yesu Kristo mu. Efesofoͻ 2:8 ka kyerɛ yɛn sɛ “…adom na wͻde nam gyedie so agye mo nkwa, ɛmfiri mo ara, ɛyɛ Nyankopͻn akyɛdeɛ”.\nKristoni mapa ne nipa wͻde ne gyedie ne ne werɛ ahyɛ Yesu Kristo mu, a n’asennua so wuo a ͻde tuaa bͻne ho ka ne wusͻreɛ wͻ da ɛtͻ so mmiɛnsa. Yohane 1:2 ka kyerɛ yɛn sɛ, “ Na dodoͻ a wͻgyee no no, wͻn a wͻgyee ne din diiɛ no, ͻmaa wͻn tumi sɛ wͻnyɛ Nyankopͻn mma.” Nokorɛ Kristoni ahyɛsodeɛ ne ͻbɛdͻ afoforͻ, ne sɛ ͻbɛtie Nyankopͻn asɛm. (1Yohane 2:4,10). Kristoni mapa yɛ Nyankopͻn ba, ͻka Nyankopͻn abusua no ho kann, ne obi a wanya no asetena foforͻ wͻ Yesu Kristo mu.


Wɔkoraa Noa ne “Nnipa Baason So” | Suasua Wɔn Gyidi\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Myanmar Ngabere Norwegian Nzema Oromo Papiamento (Curaçao) Polish Portuguese Quechua (Bolivia) Rarotongan Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Uruund Vietnamese Wayuunaiki Xhosa Yoruba Zulu\nWɔkoraa Ɔne “Nnipa Baason So”\nFA W’ADWENE bu sɛ osu retɔ denneennen na Noa ne n’abusua aboa wɔn ho ano faako ahaahaa wɔn ani tete adaka no mu. Wo de, hwɛ sɛ wɔasɔ kanea, na yɛreka yi nso, ebia na kanea no ano nyɛ den, enti obi nhu ne yɔnko anim yiye. Nsu no nso retɔ denneennen ma wɔnte hwee.\nSɛ Noa hwɛ ne yere ne ne mma mmerante baasa no ne wɔn yerenom a wɔwɔ adaka no mu no a, na anisɔ ahyɛ ne koma ma. Saa bere no na asɛnkɛse paa a ebi mmae da asi wiase. Nanso Noa de, na ne ho nnipa nyinaa wɔ ne nkyɛn; obiara ho anka, na ɛbɛyɛ sɛ ɛno kyekyee ne werɛ. Yebetumi aka sɛ odii n’abusua no anim bɔɔ mpae daa Onyankopɔn ase. Ebia ɔbɔɔ mpae no denneennen sɛnea ɛbɛyɛ a dede no nyinaa akyi no, obiara bɛte ne nka.\nNá Noa yɛ ɔbarima a ɔwɔ gyidi kɛse. Noa gyidi na ɛmaa ne Nyankopɔn, Yehowa bɔɔ ɔne n’abusua ho ban. (Hebrifo 11:7) Nanso bere a nsu no fii ase tɔe no, na enhia sɛ wonya gyidi bio anaa? Afei koraa na na wohia gyidi kɛse, efisɛ nea na ɛda wɔn anim na ɛso. Ɛnnɛ nso nneɛma ayɛ basaa, enti yɛn nso yehia gyidi kɛse. Ɛnde, momma yɛnhwɛ nea yebetumi asua afi Noa gyidi no mu.\n“ADADUANAN, AWIA NE ANADWO”\nNsu no tɔɔ “adaduanan, awia ne anadwo.” (Genesis 7:4, 11, 12) Nsu no yirii, yirii, yirii, na Noa hui sɛ ne Nyankopɔn, Yehowa reyɛ adwuma abien; ná ɔrebɔ atreneefo ho ban na na ɔretwe abɔnefo nso aso.\nAtuatew a na asi abɔfo mu no, Nsuyiri no maa ɛto twae. Satan pɛsɛmenkominya nti, ɔdaadaa abɔfo no pii ma wogyaw wɔn “ankasa tenabea a ɛsɛ” wɔ soro no bɛwarewaree mmea ne wɔn wowoo mma; ná wɔfrɛ abɔfo mma no Nefilim. (Yuda 6; Genesis 6:4) Nneɛma a Yehowa bɔe wɔ asase so, nyinaa nnipa na wodi mu akoten, na bere a abɔfo no tew atua no, ɛmaa nnipa bra sɛee koraa, enti ɛbɛyɛ sɛ Satan ani gyei paa.\nNanso, bere a nsu no fii ase yirii no, ɛmaa abɔfo atuatewfo no yii wɔn honam nipadua no guu hɔ san foro kɔɔ honhom atenae, na na wɔrentumi nsan mfa honam nipadua bio. Wogyaw wɔn yerenom ne wɔn mma hɔ, na nsuyiri no kunkum wɔn nyinaa kaa nnipa a na wɔwɔ hɔ saa bere no ho.\nEfi Henok bere so tɔnn, bɛyɛ mfe ahanson ansa na Nsuyiri no reba na Yehowa bɔɔ nnipa kɔkɔ sɛ ɔbɛsɛe nnipabɔnefo a wɔnsom Onyankopɔn no. (Genesis 5:24; Yuda 14, 15) Efi saa bere no, nnipa bra sɛe ara na na ɛresɛe; wɔde nsɛmmɔnedi hyɛɛ asase so ma, na na wɔresɛe asase. Afei asɛm too wɔn; wɔsɛee wɔn nyinaa. Wohwɛ a, Noa ne n’abusua ani gyei sɛ wokunkum saa nnipa no nyinaa anaa?\nDabi! Ná Onyankopɔn nso ani nnye ho. (Hesekiel 33:11) Yehowa bɔɔ mmɔden biara sɛ obegye nnipa pii nkwa. Ɔmaa Henok bɔɔ wɔn kɔkɔ, na ɔmaa Noa nso yɛɛ adaka. Mfe dodow a Noa ne n’abusua de yɛɛ adaka no nyinaa no, na nkurɔfo ani tua adwuma no. Eyi nyinaa akyi no, Yehowa ka kyerɛɛ Noa sɛ ɔnyɛ “trenee sɛnkafo.” (2 Petro 2:5) Sɛnea Henok dii kan yɛe no, Noa nso de atemmu a na ɛreba wiase no ho kɔkɔbɔ mae. Dɛn na nkurɔfo no yɛe? Yesu de, saa bere no na ɔwɔ soro, enti ohuu nea ɛkɔɔ so no nyinaa. Ɔkaa nnipa a wɔtenaa ase Noa bere so no ho asɛm sɛ: “Wɔanhu kosii sɛ nsuyiri no bae bɛpraa wɔn nyinaa kɔe.”—Mateo 24:39.\nBere a Noa ne n’abusua kɔɔ adaka no mu no, Yehowa too mu; adaduanan a edi kan a osubran no hwiee waawaa no, hwɛ sɛnea na Noa ne n’abusua bɛte nka. Nanso, ɛnyɛ dɛn ara a, na ɛbɛkokwaw wɔn ama wɔanya nneɛma bi ayɛ daa. Ebetumi aba sɛ obiara yɛɛ biribi boaa ne yɔnko, na adaka no a abɛyɛ wɔn fie no nso, wosiesiee mu, na afei wɔhwɛɛ mmoa no nso. Nanso biribi sii prɛko pɛ; nea wohui ara ne sɛ adaka no ama ne ho so wɔ nsu no so. Adaka no dii akɔneaba wɔ nsu no ani; nsu no reyiri nyinaa na ɛno nso rekɔ soro, na ɛkɔe araa “ma ɛtɛn nsu no ani.” (Genesis 7:17) Ade nyinaa so Tumfoɔ Yehowa Nyankopɔn kyerɛe sɛ ɔyɛ tumi wura ampa!\nYɛahu sɛ Yehowa gyee Noa ne n’abusua, na ne mmɔborɔhunu nti ɔnam wɔn so bɔɔ nnipa a wɔankɔ adaka no mu kɔkɔ, na yebetumi aka sɛ Noa ani sɔɔ saa nneɛma no paa. Bere a wɔreyere wɔn ho ayɛ adwuma no nyinaa, na ayɛ sɛ nea adwuma a wɔreyɛ no yɛ ɔbrɛgu. Ná nkurɔfo no asõ yɛ den papa! Ansa na Nsuyiri no reba no, ɛnyɛ dɛn ara a, na Noa wɔ nuanom ne wɔfaasefo, nanso ne yere ne ne mma nko ara na wotiee no. (Genesis 5:30) Bere a akra baawɔtwe no wɔ adaka no mu retwɛn wɔn nkwagye no, ɛbɛyɛ sɛ wɔkaakaee sɛnea wɔbɔɔ mmɔden biara sɛ wɔbɛboa wɔn abusuafo ama wɔanya nkwa no, na ɛmaa wɔn awerɛkyekye.\nSɛnea na Yehowa te wɔ Noa bere so no, saa ara na ɔte; ɔnsesae. (Malaki 3:6) Yesu Kristo kyerɛkyerɛɛ mu sɛ bere a yɛte mu yi te sɛ “Noa nna no.” (Mateo 24:37) Yɛn bere yi mu nso, biribi reba. Nsɛm akɛse besisi ara akosi sɛ wiase a aporɔw yi bɛsɛe. Ɛnnɛ nso, Onyankopɔn nkurɔfo rebɔ nnipa nyinaa kɔkɔ. Wubetie kɔkɔbɔ no? Sɛ woaso nkwagye asɛm no mu dedaw a, wo nso wobɛka nokware no ho asɛm akyerɛ afoforo anaa? Yɛn nyinaa betumi asuasua Noa ne n’abusua.\n‘WƆFAA NSU NO MU DWOODWOO’\nBere a adaka no nenam nsu no ani no, ɛbɛyɛ sɛ nnipa a wɔwɔ adaka no mu no tee sɛ nnua akɛse rebubu penpen na ɛreka twi ho tweetwee. Noa hwɛ sɛnea nsu no rebu fa so no a, wohwɛ a na obesuro anaa? Anaasɛ ɔhwɛ adaka no a, ɛbɛba n’adwenem sɛ anhwɛ a na antumi nsu no anaa? Dabi. Ɛnnɛ nnipa a biribiara wogye ho akyinnye no bi a, anka ebetumi aba wɔn adwenem saa, nanso Noa de, na ɔwɔ gyidi. Bible ka Noa ho asɛm sɛ: “Gyidi nti . . . ɔyɛɛ adaka.” (Hebrifo 11:7) Dɛn mu gyidi na na ɔwɔ? Ná Yehowa ne Noa ayɛ apam sɛ sɛ Nsuyiri no ba a, obegye ɔne ne fiefo nyinaa nkwa. (Genesis 6:18, 19) Nea ɔbɔɔ amansan yi, asase ne abɔde a ɛwom nyinaa no, wohwɛ a na ɔrentumi mma adaka no nkodu dwoodwoo anaa? Ná obetumi ayɛ aboro so! Enti Noa de ne werɛ nyinaa hyɛɛ Yehowa mu sɛ obedi ne bɔhyɛ so, na ne nsa nso ansi fam. Ampa-ne-ampa ara ɔne n’abusua “faa nsu no mu” dwoodwoo.—1 Petro 3:20.\nNsu no tɔɔ adaduanan awia ne anadwo, na afei egyaee tɔ. Ɛnnɛ kalenda na yɛde rehwɛ a, anka yɛbɛka sɛ asɛm no sii bɛyɛ December 2370 A.Y.B. Nanso na adaka no mu abrabɔ mmaa awiei. Efisɛ na nsu ayiri afa baabiara, na na akata mmepɔw nyinaa so. Enti, na biribiara nni baabiara; adaka a nnipa ne mmoa ahyɛ mu ma yi nko ara na na ɛtɛn nsu no ani. (Genesis 7:19, 20) Yebetumi de yɛn adwene abu sɛ Noa ne ne mmabarimanom Sem, Ham ne Yafet kyɛɛ mmarima adwuma no yɛe. Ɛbɛyɛ sɛ wɔn na wɔhwɛ maa mmoa no aduan, na wɔhwɛe sɛ mmoa no ho bɛtew na yare biara ansi wɔn mu. Onyankopɔn na ɔmaa nkekaboa yi nyinaa yɛɛ dinn maa Noa tumi de kɔɔ adaka no mu, enti na obetumi ahwɛ ama wɔatena adaka no mu komm kosi sɛ Nsuyiri no betwam. *\nSɛnea ɛte biara, Noa kyerɛw nneɛma a ɛkɔɔ so no nyinaa too hɔ. Ɛkyerɛ yɛn bere a nsu no fii ase tɔe ne bere a egyaee. Ɛsan ma yehu sɛ nsu no yirii wɔ asase no so nnafua 150. Ɛno akyi no, nsu no fii ase twee. Da koro bi de, adaka no “kosii Ararat mmepɔw so” bɔkɔɔ. Baabi a na Ararat mmepɔw no wɔ no, ɛnnɛ yɛfrɛ hɔ Turkey. Asɛm yi sii bɛyɛ April 2369 A.Y.B., na nnafua 73 akyi wɔ June mu hɔ baabi no, mmepɔw fii ase puepuei. Abosome abiɛsa akyi wɔ September mu no, Noa yiyii nnua a na wɔde abɔ adaka no so no bi. Ná ɛbɛyɛ adwumaden, nanso na mfaso bɛwɔ so efisɛ ɛbɛyɛ sɛ ɛmaa owia ne mframa pa pii baa adaka no mu. Noa dii kan yɛɛ biribi de hwɛe sɛ asase no so ayɛ kama, na nnipa ne mmoa tena so a ɛbɛyɛ yiye anaa. Ɔsomaa kwaakwaadabi, na aboa no dii akɔneaba kakra; ɛbɛyɛ sɛ ɔkɔ ba biara a, na wabesi adaka no so. Afei Noa somaa aborɔnoma, na ɔno nso dii akɔneaba kakra san baa ne nkyɛn, nanso akyiri yi okonyaa baabi tenae.—Genesis 7:24–8:13.\nBere a nneɛma nkɔ yiye mpo no, yebetumi aka sɛ Noa boaa n’abusua ma wɔsom Onyankopɔn\nAdaka no mu mpo, ɛbɛyɛ sɛ ade a na ɛho hia Noa paa ne sɛ ɔbɛsom ne Nyankopɔn. Ebetumi aba sɛ na ɔtaa ne n’abusua hyia bɔ mpae, na na wɔka wɔn Agya a ɔwɔ soro a ɔhwɛ ne nkurɔfo so no ho asɛm. Ansa na Noa bɛyɛ biribi kɛse biara no, na ɔtwɛn Yehowa. Bere a Noa tenaa adaka no mu bɛyɛ afe no, ohui sɛ afei de asase no so “awo wosee,” nanso ɔno ara amfa ne pɛ ammue adaka no amma nnipa ne mmoa no amfi mu. (Genesis 8:14) Mmom ɔtwɛn tiee nea Yehowa bɛka!\nNneɛma pii wɔ hɔ a mmusua ti betumi asua afi ɔbarima nokwafo yi hɔ. Ná ɔyɛ obi a ɔtoto ne biribiara pɛpɛɛpɛ, obi a ɔpɛ adwuma, ɔwɔ abotare, na ɔhwɛ ne fiefo yiye. Nanso, ade a ehia paa wɔ ne ho ne sɛ, na ɔde Yehowa Nyankopɔn apɛde di kan wɔ ne biribiara mu. Nneɛma a Noa yɛe yi kyerɛ sɛ na ɔwɔ gyidi, na sɛ yesuasua no a, ɛbɛma wɔn a wɔbɛn yɛn nyinaa anya nhyira.\n“FI ADAKA NO MU”\nAfei de, Yehowa kasae. Ɔka kyerɛɛ Noa sɛ: “Fi adaka no mu, wo ne wo yere ne wo mma ne wɔn yerenom a wɔka wo ho no.” Abusua no tiei; wopue fii adaka no mu, na mmoa no nyinaa dii wɔn akyi. Ɔkwan bɛn na wɔfaa so puei? Wohwɛ a, wogyee bum fii adaka no mu anaa? Ɛnyɛ saa koraa! Bible ka sɛ: ‘Wofii adaka no mu puei sɛnea wɔn nyinaa su te.’ (Genesis 8:15-19) Bere a Noa ne n’abusua pue fii adaka no mu a wogyina Ararat mmepɔw so na wɔrehome mframa pa no, wohui sɛ asase so atew kama. Nefilimfo oo, nsɛmmɔnedi oo, abɔfo asoɔdenfo oo, na wɔayera ama nneɛma bɔne nyinaa afi wiase! * Afei de, na adesamma rebɛhyɛ bra ase bio.\nNá Noa nim nea ɛsɛ sɛ ɔyɛ. Onyankopɔn som na ɔde fii ase. Osii afɔremuka bɔɔ ɔhyew afɔre maa Yehowa; mmoa a Onyankopɔn se wɔn ho tew a ɔde “ason ason” kɔɔ adaka no mu no, ɛno bi na ɔde bɔɔ afɔre no. (Genesis 7:2; 8:20) Afɔre a ɔbɔe no, Yehowa ani sɔe anaa?\nMmuae a Bible de ma no ka koma paa. Ɛka sɛ: “Yehowa tee afɔre no hua.” Bere a adesamma de abɔnefosɛm hyɛɛ wiase ma no, Onyankopɔn dii yaw wɔ ne komam. Nanso afei de, ɔhwɛɛ asase so no, ohuu abusua bi a wɔde nokwaredi resom no, na wɔasi wɔn bo sɛ wɔbɛyɛ n’apɛde, ɛno nti anigye hyɛɛ ne koma ma. Eyi nkyerɛ sɛ Yehowa buu wɔn sɛ bɔne nni wɔn ho. Bible san ka wɔ saa nkyekyɛm no ara mu sɛ: “Onipa komam nsusuwii yɛ bɔne fi ne mmofraase.” (Genesis 8:21) Momma yɛnhwɛ sɛnea Yehowa san nyaa abotare na ohuu adesamma mmɔbɔ.\nNá Onyankopɔn adome asase, na afei de, oyii nnome no. Bere a Adam ne Hawa yɛɛ asoɔden no, saa bere no na Onyankopɔn domee asase, na ɛmaa ɛso adwumayɛ yɛɛ den. Lamek na ɔwoe a ɔtoo ne ba no din Noa, na ɛbɛyɛ sɛ ase kyerɛ “Ɔhome” anaa “Awerɛkyekye”; ɔka too hɔ sɛ ne ba no begye adesamma afi saa nnome no mu. Enti bere a Noa behui sɛ saa nkɔmhyɛ no rebɛba mu ama afei nnipa dua ade wɔ asase so a ɛbɛyɛ yiye no, ɛbɛyɛ sɛ n’ani gyei paa. Enti ɛnyɛ nwonwa sɛ bere tiaa bi akyi no, Noa bɛyɛɛ okuafo!—Genesis 3:17, 18; 5:28, 29; 9:20.\nNoa ne n’abusua pue fii adaka no mu no, na asase no so atew kama\nSaa bere no ara nso, Yehowa maa Noa asefo nyinaa mmara kakra a ɛbɛkyerɛ wɔn kwan; ɔkae sɛ ɛnsɛ sɛ wodi awu, na ɛsɛ sɛ wɔhwɛ yiye wɔ mogya ho. Afei nso Onyankopɔn ne nnipa yɛɛ apam, na ɔhyɛɛ bɔ sɛ ɔremfa nsuyiri nsɛe asase so abɔde nyinaa bio. Yehowa yɛɛ biribi kyerɛe sɛ nea waka no bɛyɛ hɔ. Ɔmaa nnipa huu adebɔ mu ade bi a ɛyɛ fɛ paa; ɛno ne nyankontɔn. Ebesi nnɛ nyinaa, sɛ yehu nyankontɔn a, ɛma yɛkae sɛ Yehowa ahyɛ bɔ bi.—Genesis 9:1-17.\nSɛ Noa asɛm no yɛ anansesɛm a, anka asɛm no bɛba awiei wɔ nyankontɔn no so. Nanso na Noa nyɛ anansesɛm mu nipa, na ɔfaa nneɛma pii mu wɔ n’asetena mu. Saa bere no na nnipa nyin kyɛ, enti ɔbarima nokwafo Noa tenaa ase mfe 350 kaa ho, na ɔfaa ɔhaw pii mu. Bere bi odii mfomso kɛse bi; ɔnom nsã bowee, nanso ne banana Kanaan yɛɛ nea ɛkyɛn saa koraa de sɛee asɛm no, na ɛkɔfaa ɔhaw kɛse baa Kanaan abusuafo so. Noa tenaa ase koduu Nimrod bere so, na ohui sɛ n’asefo afi ase de wɔn ho rehyɛ bɔne bi te sɛ abosonsom ne amumɔyɛsɛm mu. Nanso ɛnyɛ bɔne nko ara na Noa hui; ne ba Sem ne n’abusua som Onyankopɔn yiye.—Genesis 9:21-28; 10:8-11; 11:1-11.\nƐdan sɛ bo koraa a, ɛsɛ sɛ yɛde gyidi bɔ yɛn bra sɛnea Noa yɛe no. Nnipa a wɔbɛn yɛn no, sɛ nokware Nyankopɔn ho nhia wɔn anaa wogyae no som mpo a, ɛsɛ sɛ yɛyɛ sɛ Noa na yegyina pintinn. Wɔn a wɔde gyidi gyina pintinn no, Yehowa ani sɔ wɔn paa. Sɛnea Yesu Kristo kae no, “nea obegyina mu akosi awiei no, ɔno na wobegye no nkwa.”—Mateo 24:13.\n^ nky. 17 Mmoa bi tumi da faako ɔsram biako ne akyiri a wonnidi nyɛ hwee, na ebinom kyerɛ sɛ ɛbɛyɛ sɛ saa na Onyankopɔn maa mmoa no yɛe wɔ adaka no mu, enti na wonhia aduan pii. Sɛ ɔyɛɛ wɔn saa oo, sɛ wanyɛ wɔn saa oo, nea yenim ara ne sɛ odii ne bɔhyɛ so gyee nnipa ne mmoa a na wɔwɔ adaka no mu nyinaa nkwa.\n^ nky. 22 Nsuyiri no popaa Eden Turo no ne ɛho biribiara fii hɔ. Eyi kyerɛ sɛ kerubim no adwuma baa awiei, enti wɔsan kɔɔ soro; ná wɔawɛn Eden Turo no kwan ano mfe 1600.—Genesis 3:22-24.\nWɔkoraa Noa ne “Nnipa Baason So”\nText Baabi a wubetumi atwe nneɛma akenkan ƆWƐN-ABAN August 2013 | Aguamansɛm—Ɛyɛ Agoru Anaa Ɛyɛ Hu?\nAugust 2013 | Aguamansɛm—Ɛyɛ Agoru Anaa Ɛyɛ Hu?\nƆWƐN-ABAN August 2013 | Aguamansɛm—Ɛyɛ Agoru Anaa Ɛyɛ Hu?


Yesu Kristo—Mesia a Wɔhyɛɛ Ne Ho Bɔ No - Yehowa Adansefo Intanɛt Dwumadibea\nNEA ɛbɛboa yɛn ma yɛahu Mesia no, Yehowa Nyankopɔn maa Bible mu adiyifo pii de Ogyefo a wɔhyɛɛ ne ho bɔ yi awo, ne som adwuma, ne ne wu ho nkyerɛkyerɛmu mae. Bible mu nkɔmhyɛ ahorow yi nyinaa nyaa mmamu wɔ Yesu Kristo so. Ɛbaa mu pɛpɛɛpɛ ma ɛyɛɛ nwonwa. Ma yensusuw nkɔmhyɛ ahorow a ɛkaa Mesia no awo ne ne mmofraase ho nsɛm siei no kakra ho mfa nkyerɛkyerɛ eyi mu.\nOdiyifo Yesaia ka siei sɛ Mesia no befi Ɔhene Dawid abusua mu. (Yesaia 9:7) Wɔwoo Yesu wɔ Dawid abusua mu ampa.—Mateo 1:1, 6-17.\nOnyankopɔn diyifo foforo, Mika, nso ka siei sɛ abofra yi bɛyɛ sodifo, na wɔbɛwo no wɔ “Bet-Lehem a ɛwɔ Efrata.” (Mika 5:2) Bere a wɔwoo Yesu no, na nkurow abien na ɛwɔ Israel a wɔfrɛ hɔ Betlehem. Ná biako bɛn Nasaret a ɛwɔ ɔman no atifi fam no, ɛnna nea na ɛka ho no nso bɛn Yerusalem a ɛwɔ Yuda no. Bere bi ná anka wɔfrɛ Betlehem a ɛbɛn Yerusalem no Efrata. Sɛnea nkɔmhyɛ no ka siei pɛpɛɛpɛ no, saa kurow no ara mu na wɔwoo Yesu!—Mateo 2:1.\nBible nkɔmhyɛ foforo ka siei sɛ wɔbɛfrɛ Onyankopɔn Ba no ‘afi Misraim.’ Bere a na Yesu yɛ abofra no, wɔde no kɔɔ Misraim. Bere a Herode wui no, wɔde Yesu fii Misraim, na ɛmaa nkɔmhyɛ no baa mu.—Hosea 11:1; Mateo 2:15.\nWɔ nsɛm a wɔahyehyɛ a wɔato din [“Mesia No Ho Nkɔmhyɛ Ahorow”] no mu no, Mesia no ho nsɛm wɔ kyerɛw nsɛm a ɛwɔ asɛmti “Nkɔmhyɛ” no mu. Fa eyi toto kyerɛw nsɛm a wɔahyehyɛ wɔ asɛmti a ɛne “Ne Mmamu” no ase ho hwɛ. Saa a wobɛyɛ no bɛhyɛ gyidi a wowɔ sɛ Onyankopɔn Asɛm yɛ nokware no mu den.\nBere a worehwehwɛ kyerɛw nsɛm yi mu no, kae sɛ wɔkyerɛw nea ɛyɛ nkɔmhyɛ no mfirihyia ɔhaha pii ansa na wɔrewo Yesu. Yesu kae sɛ: “Etwa sɛ nea wɔakyerɛw afa me ho wɔ Mose mmara ne Adiyifo no ne Nnwom no mu nyinaa ba mu.” (Luka 24:44) Sɛnea w’ankasa wubetumi ahu wɔ wo Bible mu no, ne nyinaa baa mu pɛpɛɛpɛ!\nWɔwoo no Yuda abusua mu Genesis 49:10 Luka 3:23-33\nƆbaabun na ɔwoo no Yesaia 7:14 Mateo 1:18-25\nOfi Ɔhene Dawid abusua mu Yesaia 9:7 Mateo 1:1, 6-17\nYehowa frɛɛ no ne Ba Dwom 2:7 Mateo 3:17\nWɔannye no anni Yesaia 53:1 Yohane 12:37, 38\nƆtraa afurum so kɔɔ Yerusalem Sakaria 9:9 Mateo 21:1-9\nN’adamfo pa yii no mae Dwom 41:9 Yohane 13:18, 21-30\nWoyii no mae de gyee nnwetɛbona 30 Sakaria 11:12 Mateo 26:14-16\nƆyɛɛ komm wɔ n’anototofo anim Yesaia 53:7 Mateo 27:11-14\nWɔbɔɔ ne ntade so ntonto Dwom 22:18 Mateo 27:35\nWɔyaw no bere a ɔsɛn dua so Dwom 22:7, 8 Mateo 27:39-43\nWɔammu ne nnompe mu Dwom 34:20 Yohane 19:33, 36\nWosiee no adefo mu Yesaia 53:9 Mateo 27:57-60\nWamporɔw na wonyan no Dwom 16:10 Asomafo Nnwuma 2:24, 27\nWɔde no kɔtraa Onyankopɔn nifa Dwom 110:1 Asomafo Nnwuma 7:56


Marta Nyaa Ne Gyidi So Akatua | Gyidi a Edi Mũ\n1. Ka awerɛhow a na Marta redi ne nea na ama ɔredi awerɛhow no ho asɛm.\nNÁ Marta betumi de n’adwene atwa ɔboda a wɔde ɔbo ato ano a na ne nuabarima no da mu no ho mfonini. Ná awerɛhow ama wabotow paa. Ná ɛyɛ den ma no sɛ obegye atom sɛ ne nua Lasaro a ɔdɔ no no awu. Ná awerɛhow a Marta redi, ahɔho a wɔredi fie hɔ akɔneaba, ne nkurɔfo a wɔrema wɔn hyɛden fi nnanan a ne nuabarima no wui no ama onhu nea ɔnyɛ ne ho.\n2, 3. (a) Ɛbɛyɛ sɛ bere a Marta huu Yesu no, ɛkaa no dɛn? (b) Dɛn na asɛntitiriw a Marta kae no ma yehu fa no ho?\n2 Afei, ná ɔbarima a ɔyɛ Lasaro adamfo paa na ogyina Marta anim yi. Bere a Marta huu Yesu no, ɛsan maa ne werɛ how kɛse, efisɛ wɔ wiase nyinaa no, na Yesu nkutoo ne obi a na anka obetumi agye ne nuabarima no nkwa. Nanso, Yesu nkyɛn a Marta kɔe wɔ Betania kurow ketewa a ɛda bepɔw so no kurotia no ma onyaa awerɛkyekye kakra. Yesu anim yɛbea ne tema a ɔdaa no adi wɔ bere tiaa a Marta dii wɔ ne nkyɛn no nyinaa san maa Marta nyaa awerɛkyekye. Obisaa Marta nsɛm bi a ɛboaa no ma ɔde n’adwene sii ne gyidi ne owusɔre no mu gyidi a ɔwɔ no so. Nkɔmmɔ a wɔbɔe no maa Marta kaa asɛntitiriw bi a na ɔnkaa bi da: “Migye di sɛ wone Kristo, Onyankopɔn Ba a ɔreba wiase no.”—Yoh. 11:27.\n3 Saa asɛm a Marta kae no ma yehu sɛ na ɔyɛ ɔbea a ɔwɔ gyidi kɛse. Ne ho asɛm kakra a Bible ka no ma yenya asuade kɛse a ebetumi aboa yɛn ma yɛahyɛ yɛn ankasa gyidi den. Nea ɛbɛma yɛahu eyi no, ma yensusuw Marta ho kyerɛwtohɔ a edi kan a ɛwɔ Bible mu no ho.\n‘Wudwinnwen Bebree na Wohaw Wo Ho’\n4. Ɔkwan bɛn so na na Marta abusua no yɛ soronko, na na abusua no ne Yesu ntam te dɛn?\n4 Saa asɛm yi sii wɔ asram kakra a na atwam bere a na Lasaro te ase na ɔte apɔw no. Ná Yesu Kristo a ɔyɛ onipa titiriw paa no rebɛsra wɔn wɔ wɔn fie a ɛwɔ Betania no. Ná Lasaro, Marta, ne Maria abusua no yɛ abusua soronko. Ná wɔyɛ anuanom baasa a wɔn ani afi a ɛda adi sɛ na wɔda so te ofie biako mu. Nhwehwɛmufo bi kyerɛ sɛ, ɛbɛyɛ sɛ na Marta na ɔyɛ anuanom baasa no mu panyin, efisɛ ɛrekame ayɛ sɛ ɔno na odii anim gyee Yesu hɔho, na afei ɔno na na wɔtaa di kan bɔ ne din. (Yoh. 11:5) Biribiara nni hɔ a ɛbɛma yɛahu sɛ na wɔn mu bi aware. Sɛnea ɛte biara no, wɔbɛyɛɛ Yesu nnamfo paa. Bere a na Yesu reyɛ ne som adwuma wɔ Yudea, baabi a ohyiaa ɔsɔretia na wɔtan n’ani pii no, wɔn fie na na ɔkɔsoɛ. Akyinnye biara nni ho sɛ, n’ani gyee kɛse wɔ wɔn fie hɔ, efisɛ na asomdwoe wɔ hɔ, na na wɔboa no.\n5, 6. (a) Dɛn nti na na Marta nni adagyew koraa wɔ Yesu nsrahwɛ yi mu? (b) Bere a Yesu duu wɔn fie hɔ no, dɛn na Maria yɛe wɔ hokwan a na wanya no ho?\n5 Ná Marta bɔ mmɔden sɛ ɔbɛma wɔn fie hɔ tena ayɛ anika na ahɔho nso ani agye wɔ hɔ. Esiane sɛ na ɔyɛ mmɔdenbɔfo, na onni ne ho adagyew koraa nti, na ɔtaa wɔ nnwuma pii a ɔyɛ. Bere a Yesu kɔsraa wɔn no, na ɔreyɛ nneɛma pii. Ntɛm ara na ɔyɛɛ nhyehyɛe sɛ ɔbɛyɛ nnuan ahorow a ɛyɛ dɛ ama ɔhɔho titiriw no, ne ebia nnipa a ɔne wɔn nam a na wɔabɛsra wɔn no. Saa bere no, na wɔntoto ahɔhoyɛ ase koraa. Sɛ obi nya ɔhɔho a, na ɔfew n’ano de ma no akwaaba. Afei nso, na oyi ɔhɔho no mpaboa, hohoro ne nan ho, na na ɔde ngohuam sra ne tirim. (Monkenkan Luka 7:44-47.) Ɛdefa baabi a ɔhɔho no bɛda ne aduan a obedi ho de, na wonni ho agoru koraa.\n6 Ná Marta ne Maria ani abere reyɛ nneɛma pii a wɔde bɛhwɛ wɔn hɔho no. Ɛda adi sɛ, bere a na wɔn hɔho no nnya mmae no, Maria a nnipa pii susuw sɛ ɔno na na bere nyinaa ɔrepɛ biribi ahu na ɔhwɛ nneɛma kɔ akyiri no boaa ne nuabea no. Nanso, bere a Yesu bedui no, nneɛma sesae. Yesu de hokwan no kyerɛkyerɛɛ wɔn a ɔkɔtoo wɔn no. Yesu anyɛ n’ade te sɛ nyamesom akannifo a na wɔwɔ ne bere so no. Ɔno de, na obu mmea, na na wayɛ krado sɛ ɔbɛka Onyankopɔn Ahenni a na ɛyɛ n’asɛnka adwuma no asɛmti no ho asɛm akyerɛ wɔn. Maria a na n’ani agye hokwan a wanya no ho no tenaa Yesu nan ase tiee nea ɔkae biara.\n7, 8. Dɛn nti na biribi bɛhyɛɛ Marta bo, na ɔkwan bɛn so na awiei koraa no, ɔdaa n’abufuw no adi?\n7 Yebetumi de yɛn adwene abu nea na abɛhyɛ Marta bo. Esiane nnuan ahorow ne nnwuma pii a na ɔreyɛ ama ahɔho no nti, odwinnwen nneɛma pii ho a na onhu nea ɔnyɛ. Bere a n’ani abere a na ɔredi akɔneaba na ohui sɛ ne nuabea no te hɔ a ɔnyɛ hwee mmoa no no, so n’anim sesae, oguu ahome, anaa omunae? Sɛ ɔyɛɛ saa mpo a, anka ɛnyɛ nwonwa. Ná ɔno nkutoo rentumi nyɛ saa nnwuma no nyinaa!\n8 Awiei koraa no, Marta antumi anhyɛ ne ho so bio. Otwaa Yesu ano kae sɛ: “Awurade, wunhu sɛ me nuabea no agyaw me nkutoo na mereyɛ ade? Enti ka kyerɛ no na ɔmmɛka me ho mmoa me.” (Luka 10:40) Asɛm a Marta kae yi kyerɛ sɛ na n’ani abere. Nkyerɛase ahorow bi kyerɛ n’asɛmmisa no ase sɛ: “Awurade, enti ɛnhaw wo sɛ . . . ?” Ɛno akyi no, ɔka kyerɛɛ Yesu sɛ ɔnka nkyerɛ Maria sɛ ɔnsɔre mmɛboa no.\n9, 10. (a) Mmuae bɛn na Yesu de maa Marta? (b) Yɛyɛ dɛn hu sɛ ɛnyɛ teɛ na na Yesu reteɛ Marta so wɔ adwumaden a na ɔreyɛ no ho?\n9 Ɛbɛyɛ sɛ mmuae a Yesu de maa Marta no yɛɛ no nwonwa, sɛnea ɛde besi nnɛ ayɛ Bible akenkanfo pii nwonwa no. Ɔtɔɔ ne bo ase ka kyerɛɛ no sɛ: “Marta, Marta, wudwinnwen bebree na wode nneɛma pii haw wo ho. Nanso, nneɛma kakraa bi na ehia, anaasɛ biako pɛ. Maria de, wapaw nea ɛyɛ papa, na wɔrennye mfi ne nsam.” (Luka 10:41, 42) Ná Yesu repɛ akyerɛ dɛn? So na ɔrepɛ akyerɛ sɛ honam fam nneɛma ho hia Marta dodo? So na ɔreteɛ Marta so esiane sɛ na ɔreyɛ adwumaden de asiesie aduan pa nti?\nƐwom sɛ na Marta ‘dwinnwen bebree na ɔde nneɛma pii haw ne ho’ de, nanso ofi ahobrɛase mu gyee nteɛso toom\n10 Dabi. Yesu hui pefee sɛ ɛyɛ ɔdɔ ne adwempa na na Marta de reyɛ saa. Bio nso, wante nka sɛ nneɛma pii a wɔyɛ de som ahɔho no yɛ mfomso. Bere tiaa bi a na atwam no, na Yesu fi ne pɛ mu akɔ ‘apontow kɛse’ bi a Mateo tow maa no no ase. (Luka 5:29) Ná ɛnyɛ aduan a Marta reyɛ no ne asɛm no; na mmom, ɛyɛ nneɛma a na ɔde di kan wɔ n’asetena mu ho asɛm na na Yesu reka. Marta de n’adwene sii nnuan ahorow a na ɔreyɛ no so araa ma ne werɛ fii nea na ɛho hia paa no. Ná ɛyɛ dɛn?\nYesu ani sɔɔ ahɔhoyɛ a Marta daa no adi no, na ohui sɛ ɔdɔ ne adwempa na ɔde yɛɛ saa\n11, 12. Ɔkwan bɛn so na Yesu fi ɔdɔ mu teɛɛ Marta adwene?\n11 Yesu a ɔyɛ Yehowa Nyankopɔn Ba a ɔwoo no koro no kɔɔ Marta fie sɛ ɔrekɔkyerɛkyerɛ nokware no. Ná aduan pa a Marta resiesie ne nnwuma a ɔreyɛ no mu biara nni hɔ a ɛho hia sen Yesu nkyerɛkyerɛ no. Akyinnye biara nni ho sɛ, Yesu werɛ howee sɛ na Marta rema hokwan soronko a ɛbɛma ne gyidi ayɛ den no repa ne ti so, nanso wansi gyinae amma no. * Saa ara nso na na Marta nni hokwan sɛ ɔhyɛ Yesu ma ɔkyerɛ nea ɛsɛ sɛ Maria yɛ.\n12 Enti Yesu fi ɔdɔ mu teɛɛ Marta adwene, na ɔtɔɔ ne bo ase bɔɔ ne din toatoaa so sɛnea ɛbɛyɛ a obedwudwo ne bo, na ɔmaa no awerɛhyem sɛ ɛho nhia sɛ ‘odwinnwen bebree na ɔde nneɛma pii haw no ho.’ Sɛ honhom fam aduan wɔ hɔ a, na ɛho nhia sɛ ɔyɛ nnuan pii. Enti, na biribiara nni hɔ a ɛbɛma Yesu akasa atia Maria wɔ “nea ɛyɛ papa” a na wapaw no ho—sɛ́ obesua biribi afi Yesu nkyɛn!\n13. Dɛn na yebetumi asua afi ɔkwan a Yesu faa so teɛɛ Marta adwene no mu?\n13 Kristo akyidifo a wɔwɔ hɔ nnɛ betumi asua nneɛma pii afi asɛm kakra a esii wɔ Marta fie hɔ no mu. Ɛnsɛ sɛ yɛma biribiara sɛe hokwan a yebenya de adi yɛn “honhom mu ahiade” ho dwuma no. (Mat. 5:3) Ɛwom sɛ yɛpɛ sɛ yesuasua Marta ayamye ne ne mmɔdenbɔ no de, nanso ɛnsɛ sɛ ‘yedwinnwen bebree na yɛhaw yɛn ho’ wɔ nneɛma a ɛho nhia pii wɔ ahɔhoyɛ ho no ho, na amma nneɛma a ɛho hia paa no ampa yɛn ti so. Ɛnyɛ nnuan pa a yɛde bɛma anaa yebenya afi yɛn mfɛfo gyidifo hɔ titiriw nti na yɛne wɔn bɔ fekuw, na mmom sɛ yɛbɛhyɛ yɛn ho yɛn ho nkuran, na yɛama yɛn ho yɛn ho honhom fam akyɛde. (Monkenkan Romafo 1:11, 12.) Aduan kakraa bi mpo a yɛbɛyɛ no betumi ama fekubɔ a ɛte saa no ayɛ nea ɛhyɛ gyidi den.\nOnuabarima Bi a Wɔdɔ no Wui—Na Ɔsan Nyanee\n14. Dɛn nti na yebetumi aka sɛ Marta yɛɛ nhwɛso pa sɛ ogyee nteɛso toom?\n14 So Marta gyee Yesu nteɛso a efi ɔdɔ mu no toom, na osuaa biribi fii mu? Akyinnye biara nni ho sɛ, ɔyɛɛ saa. Bere a ɔsomafo Yohane reka biribi afa Marta nuabarima no ho no, ɔkae sɛ: “Na Yesu dɔ Marta ne ne nuabea ne Lasaro.” (Yoh. 11:5) Sɛnea yɛadi kan aka ho asɛm no, na asram kakra atwam fi bere a Yesu kɔɔ Betania no. Ɛda adi pefee sɛ, Marta anka n’anim ansi so; na wannya Yesu ho menasepɔw sɛ ofi ɔdɔ mu de afotu maa no. Ɔde koma pa tiee no. Wɔ saa asɛm yi mu nso, Marta yɛɛ gyidi ho nhwɛso pa a ɛkyɛn so maa yɛn, efisɛ yɛn nyinaa hia nteɛso bere ne bere mu.\n15, 16. (a) Bere a yare bɔɔ Marta nuabarima no, dɛn na ɛbɛyɛ sɛ Marta yɛe? (b) Dɛn nti na Marta ne Maria anidaso no yɛɛ kwa?\n15 Bere a yare bɔɔ Marta nuabarima no, yebetumi aka sɛ ɔbɔɔ mmɔden hwɛɛ no yiye. Ɔyɛɛ nea obetumi biara sɛ ɔbɛma ne ho atɔ no na waboa no ma ne ho ayɛ no den. Nanso, ne mmɔdenbɔ nyinaa akyi no, Lasaro yare no mu kɔɔ so yɛɛ den. Ne nuabeanom no tenaa ne ho bere nyinaa hwɛɛ no. Susuw mpɛn dodow a ɛbɛyɛ sɛ Marta hwɛɛ ne nuabarima no anim a na ayɛ hoyaa ne n’ani a na atotom no, ne sɛnea ɔbɛkae mfe pii a na wɔde atena ase wɔ bere pa ne bere bɔne mu no ho hwɛ!\n16 Bere a Marta ne Maria hui sɛ Lasaro yare no mu ayɛ den no, wɔtoo Yesu nkra. Ná ɔreyɛ asɛnka adwuma no wɔ baabi a ɛyɛ nnanu kwan. Asɛm a wɔkɔka kyerɛɛ Yesu ara ne sɛ: “Awurade, hwɛ! nea wopɛ n’asɛm no yare.” (Yoh. 11:1, 3) Ná wonim sɛ Yesu dɔ wɔn nuabarima no, na na wɔwɔ gyidi sɛ ɔbɛyɛ nea obetumi biara de aboa n’adamfo no. So na wɔwɔ anidaso paa sɛ Yesu bɛba ansa na aka akyi dodo? Sɛ ɛte saa a, ɛnde wɔn anidaso no yɛɛ kwa. Efisɛ Lasaro wui.\n17. Dɛn na ɛmaa Marta ho yeraw no, na bere a ɔtee sɛ Yesu adu kurow no kurotia no, dɛn na ɔyɛe?\n17 Marta ne Maria nyinaa suu wɔn nuabarima no yɛɛ n’ayi ho nhyehyɛe, na wogyee ahɔho bebree a wofi Betania ne ne mpɔtam bae no. Ne nyinaa akyi no, na wɔntee Yesu nka. Ɛbɛyɛ sɛ, bere a bere rekɔ so no, Marta ho yeraw no paa. Awiei koraa no, bere a Lasaro wui akyi nnanan no, Marta tee sɛ Yesu adu kurow no kurotia. Wɔ saa bere a na Marta regyam ne nuabarima mpo no, ogyaee nea na ɔreyɛ nyinaa de ahopere kohyiaa Yesu a wammɔ Maria amanneɛ.—Monkenkan Yohane 11:18-20.\n18, 19. Anidaso bɛn na Marta kaa ho asɛm, na dɛn nti na gyidi a na ɔwɔ no yɛ nwonwa?\n18 Bere a Marta huu ne Wura no, ɔkaa nsɛm a na ɔne Maria de nna pii adwinnwen ho no sɛ: “Awurade, sɛ wowɔ ha a, anka me nua no anwu.” Nanso, na Marta da so ara wɔ gyidi, na na n’anidaso nsae. Ɔtoaa so sɛ: “Na seesei mpo, minim sɛ ade biara a wubebisa Onyankopɔn no, Onyankopɔn de bɛma wo.” Ɛhɔ ara na Yesu kaa biribi de hyɛɛ ne gyidi den. Ɔkae sɛ: “Wo nua no bɛsɔre.”—Yoh. 11:21-23.\n19 Ná Marta susuw sɛ owusɔre a ɛbɛba daakye no ho asɛm na na Yesu reka, enti obuae sɛ: “Minim sɛ owusɔre mu, da a etwa to no, ɔbɛsɔre.” (Yoh. 11:24) Ná gyidi a ɔwɔ wɔ saa nkyerɛkyerɛ no mu no yɛ nwonwa. Nanso, ɛmfa ho sɛ Kyerɛwnsɛm no kyerɛkyerɛ owusɔre mu pefee no, na Yudafo nyamesom akannifo binom a wɔfrɛ wɔn Sadukifo no nnye ntom. (Dan. 12:13; Mar. 12:18) Ɛwom sɛ na Yesu nnyanee obi a wawu bere tenten te sɛ Lasaro da de, nanso Marta de, na onim sɛ Yesu ka owusɔre ho anidaso ho asɛm, na na wanyan awufo binom mpo pɛn. Ná onnim nea ebesi akyiri yi.\n20. Kyerɛkyerɛ anwonwasɛm a Yesu ka kyerɛɛ Marta ne mmuae a Marta de mae a ɛwɔ Yohane 11:25-27 no mu.\n20 Afei Yesu kaa asɛm bi a na ɛyɛ nwonwa: “Mene owusɔre ne nkwa.” Nokwarem no, Yehowa Nyankopɔn ama ne Ba no tumi a ɔde benyan awufo wɔ wiase nyinaa daakye. Yesu bisaa Marta sɛ: “Wugye eyi di?” Ɛyɛ saa bere no na ɔde mmuae a yɛde fii saa ti yi ase no mae. Ná ogye di sɛ Yesu ne Kristo, anaa Mesia no, na ɔyɛ Yehowa Nyankopɔn Ba, na ɔno na na adiyifo no ahyɛ ne ho nkɔm sɛ ɔbɛba wiase no.—Yoh. 5:28, 29; monkenkan Yohane 11:25-27.\n21, 22. (a) Dɛn na Yesu yɛe a ɛmaa wɔn a na wɔredi awerɛhow no hui sɛ ɔredi yaw? (b) Ka Lasaro wusɔre no ho asɛm.\n21 So gyidi a ɛte sɛ Marta de no som bo ma Yehowa Nyankopɔn ne ne Ba Yesu Kristo? Asɛm a esii akyiri yi wɔ Marta anim no ma yenya ho mmuae a ɛtɔ asom. Marta de ahoɔhare kɔfrɛɛ ne nuabea no. Ɛno akyi no, bere a na Yesu ne Maria ne nnipadɔm a na wɔrebegyam wɔn no rekasa no, Marta hui sɛ awerɛhow ahyɛ Yesu mã. Ohuu sɛnea nusu guu Yesu bere a ɔredi yaw a owu de ba ho awerɛhow no. Ɔtee sɛ Yesu reka sɛ wonyi ɔbo no mfi ne nuabarima no damoa no ano.—Yoh. 11:28-39.\n22 Marta a yenim no sɛ obi a ɔka n’asɛm sɛnea ɛte no kae sɛ, sesɛɛ de, wabɔn, efisɛ adi nnanan. Ɛnna Yesu ka kyerɛɛ no sɛ: “Manka ankyerɛ wo sɛ wugye di a, wubehu Onyankopɔn anuonyam?” Ogye dii, na ohuu Yehowa Nyankopɔn anuonyam nso. Ɛhɔ ara na Yehowa maa ne Ba no tumi ma ɔde nyanee Lasaro baa nkwa mu bio! Susuw sɛnea Marta werɛ remfi nsɛm a esisii saa da no wɔ n’asetenam da no ho hwɛ. Saa nsɛm no ne: Ɛnne kɛse a Yesu de teɛɛm sɛ, “Lasaro, fi bra!”; nnyigyei a wɔtee wɔ ɔboda no mu bere a Lasaro nyanee a ɔrepue a na ntama a wɔde kyekyeree n’amu no da so ara wɔ no ho, sɛnea ɔnantew brɛoo baa ɔboda no ano; ka a Yesu kae sɛ “monsan no na momma ɔnkɔ”; ne sɛnea Marta ne Maria de anigye kɛse tuu mmirika kɔbam wɔn nuabarima no. (Monkenkan Yohane 11:40-44.) Afei de, na Marta anya nea ɔrehwehwɛ!\nWohyiraa Marta wɔ Yesu mu gyidi a onyae bere a ɔne Maria hui sɛ wɔanyan wɔn nuabarima no\n23. Dɛn na Yehowa ne Yesu pɛ sɛ wunya, na dɛn na ɛsɛ sɛ woyɛ?\n23 Saa kyerɛwtohɔ yi ma yehu sɛ, awufo a wobenyan wɔn no nyɛ nsusuwii hunu bi kɛkɛ; ɛyɛ Bible nkyerɛkyerɛ a ɛka koma, na abakɔsɛm ada no adi sɛ ɛyɛ nokware ankasa. (Hiob 14:14, 15) Yehowa ne ne Ba no ani gye ho sɛ wobehyira obiara a obenya wɔn mu gyidi, sɛnea wɔyɛɛ Marta, Maria, ne Lasaro no. Sɛ wunya gyidi a emu yɛ den a, wɔbɛma wo nso woanya nhyira a ɛte saa daakye.\n“Marta Som Wɔn”\n24. Dɛn ne asɛm a etwa to a Bible no ka fa Marta ho?\n24 Bible no san kaa Marta ho asɛm bio. Ná ɛyɛ dapɛn a etwa to wɔ Yesu asase so asetena no mu. Bere a na Yesu nim amanehunu a ɔrebɛfa mu no, ɔsan kɔsoɛɛ ne nnamfonom no fie wɔ Betania. Ná obefi hɔ atwa kilomita abiɛsa akɔ Yerusalem. Ná Yesu ne Lasaro redidi wɔ Simon, ɔkwatani no fie, na ɛhɔ na wɔkaa Marta ho asɛm a etwa to yi sɛ: “Marta som wɔn.”—Yoh. 12:2.\n25. Dɛn nti na ɛyɛ nhyira sɛ yɛwɔ mmea a wɔte sɛ Marta wɔ asafo ahorow mu nnɛ?\n25 Ɔbea mmɔdenbɔfo bɛn ara ni! Bere a yedii kan tee ne ho asɛm wɔ Bible mu no, na ɔreyɛ adwuma; asɛm a etwa to a ɛfa ne ho no nso, na ɔda so ara reyɛ adwuma. Ná ɔreyɛ nea obetumi biara de asom nnipa a wɔne no wɔ hɔ no. Ɛnnɛ, yɛwɔ mmea a wɔwɔ akokoduru na wɔn yam ye te sɛ Marta wɔ Kristofo asafo ahorow mu—wɔde wɔn ho bɔ afɔre de da wɔn gyidi adi bere nyinaa. So Marta kɔɔ so yɛɛ saa? Ɛbɛyɛ sɛ ɔyɛɛ saa. Sɛ ɛte saa a, ɛnde ɔyɛɛ n’ade nyansam, efisɛ na ɔrebehyia sɔhwɛ afoforo.\n26. Dɛn na gyidi a na Marta wɔ no boaa no ma ɔyɛe?\n26 Wɔ nna kakraa bi akyi no, na Marta Wura Yesu a Marta dɔ no no rebewu yayaayaw. Afei, saa nyaatwomfo awudifo a wokum Yesu no sii wɔn bo sɛ wobekum Lasaro nso, efisɛ na ne wusɔre no ama nnipa pii regye Yesu di. (Monkenkan Yohane 12:9-11.) Na sɛnea ɛte no, awiei koraa no, owu tetew ɔdɔ a na ɛda Marta ne ne nuanom ntam no mu. Yennim ɔkwan a ɛfaa so bae anaa bere a esii, nanso yebetumi aka paa sɛ: Marta gyidi a ɛsom bo no boaa no ma ogyinaa mu kosii awiei. Ɛno nti na ɛyɛ papa sɛ Kristofo a wɔwɔ hɔ nnɛ bɔ mmɔden suasua Marta gyidi no.\n^ nky. 11 Wɔ afeha a edi kan no mu no, na Yudafo mma mmea nsua nhoma. Ná nnwuma a wɔyɛ wɔ fie na na wɔkyerɛ wɔn. Enti, ɛbɛyɛ sɛ ɛyɛɛ Marta nwonwa paa sɛ ohui sɛ ɔbea te nhomanimfo bi nan ase sɛ ɔresua ade.\nDɛn na yebetumi asua afi afotu a Yesu de maa Marta no mu?\nDɛn na Marta yɛe de kyerɛe sɛ ɔyɛ obi a ɔyɛ adɔe na ɔyɛ mmɔdenbɔfo?\nƆkwan bɛn so na Marta daa gyidi a ɛyɛ nwonwa adi?\nNneɛma bɛn na w’ani begye ho sɛ wobɛyɛ de asuasua Marta gyidi no?


1 Beresosɛm 26 | Intanɛt So Bible| Wiase Foforɔ Nkyerɛaseɛ\nBeresosɛm Nhoma a Edi Kan 26:1-32\nApon ano ahwɛfo mu nkyekyɛm (1-19)\nWɔn a wɔhwɛ akorade so ne mpanyimfo foforo (20-32)\n26 Apon ano ahwɛfo+ mu nkyekyɛm ni: Kora asefo mu, Asaf aseni Kore ba Meselemia.+ 2 Meselemia mma ni: Sakaria ne abakan, Yediael to so abien, Sebadia to so abiɛsa, Yatniel to so anan, 3 Elam to so anum, Yehohanan to so asia, Elieho-Enai to so ason. 4 Obed-Edom mma ni: Semaia ne abakan, Yehosabad to so abien, Yoa to so abiɛsa, Sakar to so anan, Netanel to so anum, 5 Amiel to so asia, Isakar to so ason, Peuletai to so awotwe; mma yi na Onyankopɔn de hyiraa no. 6 Na ne ba Semaia nso, ɔwoo mma mmarima, na wodii wɔn agyanom abusuafi so, efisɛ na wɔyɛ mmarima a wɔbɔ wɔn ho mmɔden. 7 Semaia mma ni: Otni, Refael, Obed, ne Elsabad; ɔne ne nuanom Elihu ne Semakia; wɔn nyinaa yɛ mmarima a wɔbɔ wɔn ho mmɔden. 8 Eyinom nyinaa yɛ Obed-Edom asefo; wɔne wɔn mma ne wɔn nuanom yɛ Obed-Edom fifo, mmarima mmɔdenbɔfo 62 a wobetumi ayɛ adwuma no. 9 Meselemia+ mma ne ne nuanom yɛ mmarima mmɔdenbɔfo 18. 10 Hosa a ofi Merari asefo mu mma ni: Simri na na ɔyɛ wɔn so panyin; ná ɔnyɛ abakan nanso ne papa de no yɛɛ wɔn so panyin; 11 Hilkia to so abien, Tebalia to so abiɛsa, Sakaria to so anan. Hosa mma ne ne nuanom nyinaa yɛ 13. 12 Apon ano ahwɛfo a wɔakyekyɛ wɔn mu yi, mpanyimfo no ne wɔn nuanom nyinaa yɛɛ adwuma koro; wɔsomee wɔ Yehowa fi. 13 Enti sɛnea wɔn agyanom abusuafi te no, akumaa oo, ɔkɛse oo, wɔhwɛɛ ho bɔɔ ntonto+ kyekyɛɛ apon ano hwɛ adwuma no maa wɔn. 14 Bere a wɔbɔɔ ntonto no, apuei fam de no kodii Selemia nsam. Atifi fam de no nso, wɔbɔɔ ntonto ma ekodii ne ba Sakaria, ɔfotufo a ɔwɔ nhumu no nsam. 15 Obed-Edom nyaa anaafo fam de no, na ne mma+ no nso nyaa adekora adan no. 16 Supim ne Hosa+ nyaa atɔe fam, faako a ɛbɛn Saleket Pon a ɛda ɔkwantempɔn a ɛforo kɔ kurow no mu no; awɛmfo kuw baako gyina ha a, na awɛmfo kuw baako nso gyina ha; 17 Ná Lewifo baasia wɔ apuei fam; atifi fam ne anaafo fam nso, da biara na baanan wɔ hɔ. Adekora adan no+ ho nso, awɛmfo baanu wɔ ha a, na baanu wɔ ha; 18 atɔe abrannaa no fam nso, baanan wɔ ɔkwantempɔn+ no so, na baanu wɔ abrannaa no so. 19 Saa na wɔkyekyɛɛ apon ano ahwɛfo a wɔyɛ Kora asefo ne Merari asefo no mu. 20 Lewifo mu no, Ahiya na na ɔhwɛ nokware Nyankopɔn no fi akorade ne akorade a wɔayɛ no kronkron*+ no so. 21 Ladan asefo, kyerɛ sɛ, Gerson asefo a wofi Ladan mu, agyanom abusuafi mpanyimfo a wofi Gersonni Ladan mu ne Yehieli+ 22 ne Yehieli mma Setam ne ne nua Yoel. Wɔn na wɔhwɛɛ Yehowa fi akorade so.+ 23 Amramfo, Yisarfo, Hebronfo, ne Usielfo+ mu no, 24 na Mose ba Gersom ba Sebuel na ɔda adekora adan so ahwɛfo no ano. 25 Ne nuanom mu no, ne nua Elieser+ ba ne Rehabia,+ ɔno nso ba ne Yesia, ɔno nso ba ne Yoram, ɔno nso ba ne Sikri, ɔno nso ba ne Selomot. 26 Selomot yi ne ne nuanom na wɔhwɛɛ akorade a wɔayɛ no kronkron no nyinaa so,+ nea Ɔhene Dawid+ ne agyanom abusuafi mpanyimfo,+ ne apem apem ne ɔhaha so ahwɛfo, ne asahene no yɛɛ no kronkron no. 27 Ɔko mu+ nneɛma a wonyae no,+ wɔyɛɛ no kronkron sɛ wɔmfa nsiesie Yehowa fi. 28 Biribiara a ɔdehwɛfo Samuel+ ne Kis ba Saul ne Ner ba Abner+ ne Seruia+ ba Yoab+ yɛɛ no kronkron nso ka ho. Biribiara a obiara yɛɛ no kronkron no, wɔde hyɛɛ Selomit ne ne nuanom nsa. 29 Yisarfo+ mu no, Kenania ne ne mma yɛɛ wɔn nnwuma wɔ abɔnten; ná wɔyɛ mpanyimfo ne atemmufo+ wɔ Israel. 30 Hebronfo+ mu no, Hasabia ne ne nuanom, mmarima mmɔdenbɔfo 1,700 na na wɔdeda Yehowa adwuma ne ɔhene som adwuma nyinaa ano wɔ Israel nkurow a ɛwɔ Yordan atɔe fam no mu. 31 Hebronfo mu no, Yeriya+ na na ɔyɛ Hebronfo awo ntoatoaso ne agyanom abusuafi panyin. Dawid ahenni afe a ɛto so 40 mu no,+ wɔhwehwɛɛ Hebronfo no mu, na wonyaa mmarima a wɔbɔ wɔn ho mmɔden wɔ Yaser+ a ɛwɔ Gilead. 32 Ná ne nuanom yɛ mmarima mmɔdenbɔfo 2,700 a wɔyɛ agyanom abusuafi mpanyimfo. Enti Ɔhene Dawid de wɔn totoo Rubenfo, Gadfo, ne Manase abusuakuw fã no ano sɛ biribiara a ɛfa nokware Nyankopɔn som ne ɔhene ho no, wɔnhwɛ so.\n^ Anaa “wɔahyira so.”\n1 Beresosɛm 26


Yohane Kyerɛwtohɔ 20:1-31\nObiara nni ɔda no mu (1-10)\nYesu yii ne ho adi kyerɛɛ Maria Magdalene (11-18)\nYesu yii ne ho adi kyerɛɛ n’asuafo no (19-23)\nToma gyee akyinnye, nanso akyiri yi ogye dii (24-29)\nNea enti a wɔkyerɛw nhoma mmobɔwee yi (30, 31)\n20 Nnawɔtwe no da a edi kan no, Maria Magdalene kɔɔ ɔda no so anɔpatutuutu;+ ná anim ntetewee. Na ohui sɛ wɔayi ɔbo no afi ɔda no ano dedaw.+ 2 Enti ɔde mmirika kɔɔ Simon Petro ne osuani foforo a Awurade pɛ n’asɛm no+ nkyɛn, na ɔka kyerɛɛ wɔn sɛ: “Wɔayi Awurade afi ɔda no mu,+ na yennim baabi a wɔde no akɔto.” 3 Ɛnna Petro ne osuani foforo no siim sɛ wɔrekɔ ɔda no so. 4 Wɔn baanu no fii ase tuu mmirika, nanso na osuani baako no mmirika mu yɛ den sen Petro, enti oduu ɔda no ho kan. 5 Bere a ɔbɔɔ ne mu ase hwɛɛ mu no, ohui sɛ nwera no gu hɔ,+ nanso wankɔ mu. 6 Simon Petro nso dii n’akyi bae, na ɔkɔɔ ɔda no mu. Na ohui sɛ nwera no gu hɔ. 7 Ntama a wɔde kyekyeree ne ti no, na ɛnka nwera no ho. Mmom na wɔabobɔw agu nkyɛn baabi. 8 Afei osuani a oduu ɔda no ho kan no nso kɔɔ mu, na ohui, na ogye dii. 9 Efisɛ saa bere no, na wonnya ntee kyerɛwsɛm no ase sɛ, ɛsɛ sɛ onyan fi awufo mu.+ 10 Enti asuafo no san kɔɔ wɔn fi. 11 Maria de, na ɔda so ara gyina ɔda no nkyɛn baabi resu. Bere a ɔresu no, ɔbɔɔ ne mu ase hwɛɛ ɔda no mu. 12 Na ohuu abɔfo baanu+ a wɔhyehyɛ ntaade fitaa sɛ wɔtete baabi a na Yesu amu no da no. Ná ɔbaako te atifi, ɛnna ɔbaako te anaafo. 13 Ɛnna wobisaa no sɛ: “Ɔbea, adɛn nti na woresu?” Ɛnna obuaa wɔn sɛ: “Wɔafa me Wura kɔ, na minnim baabi a wɔde no akɔto.” 14 Bere a ɔkaa saa no, ɔdan ne ho, na ohui sɛ Yesu gyina hɔ, nanso na onnim sɛ ɛyɛ Yesu.+ 15 Yesu bisaa no sɛ: “Ɔbea, adɛn nti na woresu? Hena na worehwehwɛ no?” Maria de, na n’adwene yɛ no sɛ ɛyɛ nea ɔhwɛ turom hɔ no. Enti ɔka kyerɛɛ no sɛ: “Owura, sɛ woafa no afi ha a, kyerɛ me baabi a wode no akɔto na menkɔfa no nkɔ.” 16 Ɛnna Yesu ka kyerɛɛ no sɛ: “Maria!” Na Maria dan ne ho ka kyerɛɛ no Hebri mu sɛ: “Rabuni!” (ase ne “Ɔkyerɛkyerɛfo!”) 17 Yesu ka kyerɛɛ no sɛ: “Gyaa me mu, efisɛ minnya nkɔɔ Agya no hɔ. Mmom kɔ me nuanom nkyɛn,+ na kɔka kyerɛ wɔn sɛ, ‘Merekɔ m’Agya+ ne mo Agya, ne me Nyankopɔn+ ne mo Nyankopɔn nkyɛn.’” 18 Maria Magdalene bɛkaa nea asi no kyerɛɛ asuafo no sɛ: “Mahu Awurade!” Na nea Yesu ka kyerɛɛ no no, ɔka kyerɛɛ wɔn.+ 19 Saa da no, nnawɔtwe no da a edi kan no, na asuafo no ahyiam anwummere. Na Yudafo no ho suro nti, na wɔatoto apon no mu. Nanso Yesu bae begyinaa wɔn mfinimfini, na ɔka kyerɛɛ wɔn sɛ: “Asomdwoe nka mo.”+ 20 Bere a ɔkaa saa no, ɔde ne nsa ne ne mfe kyerɛɛ wɔn.+ Na asuafo no dii ahurusi sɛ wɔahu Awurade.+ 21 Yesu san ka kyerɛɛ wɔn sɛ: “Asomdwoe nka mo.+ Sɛnea Agya no asoma me no,+ me nso meresoma mo.”+ 22 Bere a ɔkaa saa wiei no, ohuw mframa guu wɔn so, na ɔka kyerɛɛ wɔn sɛ: “Munnye honhom kronkron.+ 23 Obiara a mode ne bɔne bɛkyɛ no no, wɔde bɛkyɛ no; obiara a moamfa ne bɔne ankyɛ no no, wɔremfa nkyɛ no.” 24 Bere a Yesu bae no, na Toma,+ Dumien no mu baako a wɔfrɛ no Ata no, nka wɔn ho. 25 Enti asuafo a aka no ka kyerɛɛ no sɛ: “Yɛahu Awurade!” Nanso ɔka kyerɛɛ wɔn sɛ: “Sɛ manhu nnadewa no ananmu wɔ ne nsam, na mamfa me nsateaa anka nnadewa no ananmu, na mamfa me nsa anka ne mfe mu a,+ merennye nni da.” 26 Ne nnawɔtwe akyi no, na asuafo no wɔ ɔdan mu bio, na na Toma ka wɔn ho. Ɛwom sɛ na wɔatoto apon no mu de, nanso Yesu bae begyinaa wɔn mfinimfini, na ɔkae sɛ: “Asomdwoe nka mo.”+ 27 Afei ɔka kyerɛɛ Toma sɛ: “Fa wo nsateaa ka ha, na hwɛ me nsam, na fa wo nsa ka me mfe, na gyae akyinnyegye na gye di.” 28 Toma ka kyerɛɛ no sɛ: “M’Awurade ne me Nyankopɔn!” 29 Ɛnna Yesu bisaa no sɛ: “Woahu me nti na afei woagye adi yi? Anigye ne wɔn a wonhui nanso wogye di.” 30 Nokwasɛm ni, Yesu san yɛɛ nsɛnkyerɛnne foforo bebree wɔ asuafo no anim a wɔankyerɛw wɔ nhoma mmobɔwee yi mu.+ 31 Nanso wɔakyerɛw eyinom ato hɔ sɛnea ɛbɛyɛ a mubegye adi sɛ Yesu ne Kristo no, Onyankopɔn Ba no. Na esiane sɛ mugye di nti, monam ne din so anya nkwa.+


Rut 4 AKCB - Matteus 4 LB\n1Boas kɔɔ kurow no pon ano kɔtenaa ase wɔ hɔ. Bere a obusuani gyefo titiriw a ɔkaa ne ho asɛm no baa hɔ no, Boas frɛɛ no kae se, “Mʼadamfo, mesrɛ wo bra na mepɛ sɛ me ne wo twetwe nkɔmmɔ.” Enti wɔtenaa ase.\n2Na Boas frɛɛ kurow no mu ntuanofo du sɛ wɔmmɛtena ase sɛ nnansefo. 3Na Boas ka kyerɛɛ obusuani gyefo titiriw no se, “Wunim Naomi a ofi Moab bae no. Ɔretɔn asase a na ɛyɛ yɛn busuani Elimelek dea no. 4Misusuw sɛ, ɛsɛ sɛ, me ne wo di ho nkɔmmɔ na sɛ wopɛ a, woagye. Sɛ wopɛ asase no a, tɔ no ha yi ara wɔ saa nnansefo yi anim. Na sɛ wompɛ nso a, ma mente no mprempren ara, efisɛ sɛ woantumi annye a, me ne onipa a midi wʼakyi wɔ abusua no mu a ɛsɛ sɛ migye.”\nNa ɔbarima no buae se, “Megye.”\n5Afei, Boas ka kyerɛɛ no se, “Sɛ wotɔ asase no fi Naomi nkyɛn a, na ɛsɛ sɛ woware Moabni okunafo Rut no. Sɛ ɛba saa a, ɔbɛwo mma a ne kunu din bɛda wɔn so na asase no bɛtena abusua no mu.”\n6Ɛhɔ ara na abusua mu gyefo titiriw no kae se, “Ɛno de, merentumi ntɔ asase no, efisɛ ɛbɛhaw mʼankasa mʼagyapade. Tɔ asase no na merentumi ntɔ.”\n7Saa bere no, na ɛyɛ Israel amanne sɛ, sɛ obiara redan nʼade bi a watɔ no ɔkwan pa so ama obi foforo a, ɔworɔw ne mpaboa de ma nea ɔtɔ no. Wɔyɛ saa wɔ bagua mu de hyɛ adetɔ no mu den. 8Enti abusua gyefo titiriw no worɔw ne mpaboa ka kyerɛɛ Boas se, “Wo ara tɔ asase no.”\n9Na Boas ka kyerɛɛ ɔman no ntuanofo no ne dɔm a wɔatwa ahyia hɔ no se, “Nnɛ matɔ Elimelek, Kilion ne Mahlon agyapade a ɛwɔ Naomi nsam, na moyɛ ɛho nnansefo. 10Menam asase no tɔ so afa Rut a ɔyɛ Moabni a ɔyɛ Mahlon kunafo no sɛ me yere. Ne saa nti, sɛ ɔwo ɔbabarima a, ɔbɛfa ne kunu a wawu no abusua din na wafa abusua agyapade a ɛwɔ ne kurom ha nso. Nnɛ, mo nyinaa moyɛ nnansefo.”\n11Afei, ntuanofo no ne ɔmanfo no nyinaa sɔre gyina kae se, “Yɛyɛ nnansefo! Awurade mmoa mma ɔbea a afei na ɔreba wo fi no nyɛ sɛ Rahel ne Lea4.11 Israelfo nyinaa ase fi Rahel ne Lea mu. Saa ara na Dawid ne Agyenkwa no yɛ Rut asefo. a wɔn mu na Israel aman nyinaa fi no. Wobɛyɛ ɔkɛse wɔ Efrata na woagye din wɔ Betlehem. 12Na Awurade mfa ababaa yi so mma wo asefo a wɔbɛyɛ sɛ yɛn agya Peres4.12 Na Peres yɛ Boas aseni (Mat 1.3; Luk 3.33). a ɔyɛ Tamar ne Yuda babarima no.”\n13Enti Boas waree Rut de no kɔɔ ne fi. Afei, ɔkɔɔ ne ho na Awurade ma onyinsɛnee na ɔwoo ɔbabarima. 14Na kurow no mu mmea ka kyerɛɛ Naomi se, “Anuonyam nka Awurade sɛ nnɛ da yi, wama woanya abusua gyefo! Ɔmmɛyɛ okunini wɔ Israel. 15Akokoaa yi mma wo nsi wo mmabaabere mu na ɔnhwɛ wo wɔ wo mmerewabɔ mu. Efisɛ ɔyɛ wʼase a ɔdɔ wo na ɔsen mmabarima ason ma wo no babarima.”\n16Na Naomi faa akokoaa no, na ɔhwɛɛ no te sɛ ɔno ankasa yafunu ba. 17Na mmea a wɔne no bɔ ofipam no kae se, “Afei de Naomi anya ɔbabarima bio.” Na wɔtoo no din Obed. Ɔno na ɔbɛyɛɛ Yisai agya ne Dawid nena.\n18Tete agya Peres awo ntoatoaso ni:\nna Ram woo Aminadab.\nna Nahson woo Salmon.\nna Boas woo Obed.\nna Yisai woo Dawid.\nAKCB : Rut 4


Nsɛm 3 a Nkurɔfo Pɛ Sɛ Wɔbisa Onyankopɔn\nASƐM A ƐDA SO Nsɛm Mmiɛnsa a Nkurɔfo Pɛ Sɛ Wɔbisa Onyankopɔn\nWƆBƆE ANAA? Koterɛ Nkasɛɛ-Nkasɛɛ\nBIBLE NO ADWENE Adannandi\nNSASE NE NNIPA Uzbekistan Nsrahwɛ\nMMOA A WƆDE MA ABUSUA NO Bere a Ɛhia Sɛ Wosan Kɔ Fie\nBere a Wo Ho Nipa Bi Yare\nWIASE NSƐM Abusua\nAdesua 9: ‘Yehowa na Ɛbɔɔ Nneɛma Nyinaa’\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Zulu\nNyan! | October 2015\nNsɛm Mmiɛnsa a Nkurɔfo Pɛ Sɛ Wɔbisa Onyankopɔn\nBERE a Susan dii mfe nson no, ɔfii aseɛ bisaa Onyankopɔn nsɛm bi. Saa bere no na polio yareɛ ama n’adamfo Al ntumi nhome yie. Enti wɔde no hyɛɛ afidie bi mu wɔ ayaresabea. Susan kyerɛw ne suahu no wɔ The New York Times a ɛbaa January 6, 2013 no mu.\nBere a Susan kɔsraa Al wɔ ayaresabea no, ɔbisaa ne maame sɛ: “Adɛn na Onyankopɔn ama akɔdaa ketewa yi yare saa?”\nSusan maame ka kyerɛɛ no sɛ: “Nea ɔsɔfo no taa ka ne sɛ Onyankopɔn na ɔnim nea ɔreyɛ, nanso me deɛ mennim.”\nMfe mmienu akyi, wɔ 1954 mu no, Jonas Salk nyaa aduro a wɔde sa polio. Susan maame kaa sɛ ɛbɛyɛ sɛ Onyankopɔn na ɔmaa owura no nyansa de yɛɛ aduro no.\nSusan nso kaa sɛ: “Ɛnneɛ, adɛn nti na Onyankopɔn atena hɔ ama wɔde Al ahyɛ afidie mu ansa na ɔrema adɔkotafo renya yareɛ no ano aduro?”\nNsɛm wei nyinaa sii Susan nkɔdaaberem, na bere a ɔkyerɛw ho asɛm wɔ atesɛm krataa no mu no, ɔkaa sɛ: “Mfe nwɔtwe akyi no Al wuiɛ; saa bere no na menni gyidi biara sɛ Onyankopɔn wɔ hɔ.”\nƐnyɛ Susan nko ara na biribi saa ato no. Sɛ nnipa bi rehu amane anaa wɔhu sɛ afoforo rehu amane a, nsɛm pii sɔre wɔ wɔn adwenem, nanso wɔnnya ho mmuaeɛ a ɛtɔ asom. Wei nti ebinom nni gyidi biara sɛ Onyankopɔn wɔ hɔ. Afoforo nso nhyɛ da nka sɛ Onyankopɔn nni hɔ, nanso wɔn adwene nsi pi sɛ ɔwɔ hɔ.\nƐnyɛ sɛ nnipa a wɔte saa nnim nyamesom ho hwee. Ebinom mpo deɛ, nea wɔahu wɔ nyamesom mu nti na wɔnnye Onyankopɔn nni. Wɔsusu sɛ asɔre ahorow no ntumi mma wɔnnya wɔn nsɛmmisa ho mmuaeɛ. Ɛyɛ nsɛmmisa bɛn? Anikasɛm ne sɛ nsɛmmisa koro no ara na nyamesomfo pii repɛ ho mmuaeɛ. Momma yɛnhwɛ nsɛm mmiɛnsa bi a nnipa pii nyaeɛ a anka wɔbɛbisa Onyankopɔn. Afei yɛbɛhu mmuaeɛ a Bible de ma.\n1 “ADƐN NTI NA WOMA KWAN MA NNIPA HU AMANE?”\nAdɛn nti na wɔbisa saa?\nNea ebinom ka ne sɛ, ‘Sɛ Onyankopɔn dɔ nnipa a, anka ɔbɛyi amanehunu afi hɔ.’\nSUSU HO: Ɛtɔ da a, yɛhu sɛ nnipa bi nneyɛe ne wɔn amammerɛ yɛ nwonwa paa. Ebia yɛbɛnya wɔn ho adwene a ɛmfata mpo. Nhwɛso bi ni: Wokɔ baabi na wo ne nnipa rekasa a, wɔpɛ sɛ wohwɛ wɔn anim; ɛno kyerɛ sɛ asɛm a woreka no yɛ nokware. Nanso wokɔ baabi foforo na wɔyɛ saa a, ɛkyerɛ sɛ wommu adeɛ. Yɛhu biribi a ɛte saa a, yɛrentumi nkasa ntia wɔn. Mmom, yɛbɛsua nnipa no ho nsɛm pii na yɛahu wɔn yie.\nOnyankopɔn nso ɛ? Wonnye nni sɛ ɛsɛ sɛ yɛgye bere sua ne ho adeɛ na yɛhu no yie? Ebinom susu sɛ, sɛ Onyankopɔn wɔ hɔ ampa a, anka ɔrenhwɛ mma nnipa nhu amane. Nanso afoforo gye di sɛ Onyankopɔn wɔ hɔ, na wɔabɛhu nea enti a wama kwan ma amanehunu rekɔ so.\nNEA BIBLE KA: Onyankopɔn adwene ne n’akwan korɔn sen yɛn deɛ koraa. (Yesaia 55:8, 9) Wei nti ɛtɔ da a, ɔyɛ biribi anaa ɔtwentwɛn ne nan ase wɔ nneɛma bi ho. Nanso ebia mfiase no yɛrente aseɛ.\nNanso ɛsɛ sɛ yɛhyɛ no nso sɛ Bible nka wɔ baabiara sɛ “Onyankopɔn akwan yɛ akyewakyew” sɛnea ebinom pɛ sɛ afoforo gye di no. Mmom Bible hyɛ yɛn nkuran sɛ yɛnsua Onyankopɔn ho nneɛma pii na ama yɛahu nea nti a ɔyɛ nneɛma bi. * Yɛbɛtumi abɛn no mpo.—Yakobo 4:8.\n2 “ADƐN NTI NA NYAATWOM ADONNƆN NYAMESOMFO SAA?”\nEbinom ka sɛ, sɛ ‘Onyankopɔn pɛ nokwaredi a, anka ɛnyɛ ɛne sɛ nyaatwom adonnɔn nyamesomfo saa no.’\nSUSU HO: Wo deɛ yɛnhwɛ agya bi a ɔpɛ sɛ ɔtete ne ba kama, nanso abofra no tu fii fie kɔbɔɔ ahohwibra. Ɛwom, agya no mfoa ne ba no subammɔne no so, nanso ɔde ne pɛ ama no. Ɛnneɛ akyiri yi sɛ obi hyia abofra no a, wohwɛ a ɔbɛtumi aka sɛ abofra no nni agya anaa n’agya no yɛ agya bɔne? Obi ka saa a, ɛnyɛ ne kwan so! Enti nyaatwom a ɛrekɔ so wɔ nyamesom mu no kyerɛ sɛ Onyankopɔn ma nnipa kwan ma wɔn ankasa si wɔn gyinae.\nNEA BIBLE KA: Onyankopɔn kyi nyaatwom. (Yeremia 7:29-31; 32:35) Nanso ɔma nnipa kwan ma wɔn ankasa si wɔn gyinae. Wɔn a wɔseɛ sɛ wɔgye Onyankopɔn di no mu pii di nnipa nkyerɛkyerɛ akyi, na wɔn ara na wɔkyerɛ sɛnea wɔbɛbɔ wɔn bra.—Mateo 15:7-9.\nNanso ɔsom a ɛda Onyankopɔn koma so deɛ, nyaatwom biara nnim. * Yesu kaa sɛ: “Sɛ mododɔ mo ho a, ɛno na ɛbɛma nnipa nyinaa ahunu sɛ moyɛ m’asuafoɔ ampa.” (Yohane 13:35) Bible ka sɛ ‘ɛnsɛ sɛ yɛma nyaatwom ba yɛn dɔ mu.’ (Romafoɔ 12:9) Ɔsom dodow no ara nni saa ahyɛde yi so. Nhwɛso bi ni: Bere a ɔko gyina mu wɔ Rwanda, 1994 mu no, nnipa mpempem a wɔse wɔyɛ nyamesomfo kunkum wɔn ankasa asɔremma. Adɛn ntia? Ɛno ara ne sɛ ɛsono abusua (tribe) a wɔfi mu. Nanso Yehowa Adansefo amfa wɔn ho anhyɛ saa mogyahwiegu no mu, na wɔbɔɔ wɔn nuanom Kristofo ne afoforo ho ban. Ebinom mpo de wɔn nkwa twaa so. Wei yɛ adanse a ɛkyerɛ sɛ ɛnyɛ ɔsom nyinaa na nyaatwom wom.\n3 “ADƐN NTI NA YƐWƆ WIASE?”\nEbia ebinom bɛbisa sɛ: ‘Adɛn nti na nnipa di mfe 80 anaa 90 pɛ na wɔawu? Sɛ nna kakra yi ara na yɛbɛdi wɔ asase so a, ɛnneɛ adɛn nti na yɛwɔ ha?’\nSUSU HO: Wɔn a wɔnnye nni sɛ Onyankopɔn wɔ hɔ mpo nim sɛ nneɛma pii wɔ asase so a ɛyɛ nwonwa paa, na wɔpɛ sɛ wɔhu nea nti a ɛte saa. Wɔn ankasa gye tom sɛ wɔahyehyɛ asase yi, bosome, ne okyinsoroma nyinaa pɛpɛɛpɛ sɛnea ɛbɛyɛ a nneɛma a nkwa wom bɛtumi atena asase so. Sɛ wɔhwɛ nneɛma a ɛrekɔ so wɔ soro ne asase so a, wɔhu sɛ wɔatoto biribiara kama ma enti sɛ nsakrae ketewaa bi mpo ba a, anomaa mpo renka asase so.\nNEA BIBLE KA: Sɛ ebinom hwɛ sɛ nnɛ yɛawo nipa, ɔkyena na ɔnni wiase bio a, nea wɔka ara ne sɛ Onyankopɔn nni hɔ. Nanso yɛn asase yi yɛ adanse kɛse a ɛkyerɛ sɛ Ɔbɔadeɛ bi wɔ hɔ. (Romafoɔ 1:20) Ɔbɔadeɛ no nim nea nti a ɔbɔɔ nneɛma. Nokwasɛm ne sɛ atirimpɔ bi nti na yɛwɔ hɔ. Onyankopɔn bɔɔ nnipa sɛ wɔntena asase so afebɔɔ, na n’atirimpɔ nsakraeɛ.—Dwom 37:11, 29; Yesaia 55:11.\nAmpa, sɛ yɛhwɛ nneɛma a atwa yɛn ho ahyia a, ɛnyɛ obi na ɔbɛka akyerɛ yɛn sɛ Onyankopɔn wɔ hɔ, nanso nneɛma a wabɔ kɛkɛ remma yɛnhu n’atirimpɔ. Sɛ yɛpɛ sɛ yɛhu nea nti a Onyankopɔn bɔɔ yɛn a, ɔno ara na ɔbɛtumi aka akyerɛ yɛn. Ɔma yɛhu ne nyinaa wɔ Bible mu. * Yehowa Adansefo pɛ sɛ woto wo bo ase hwehwɛ nsɛmmisa no ho mmuaeɛ wɔ Bible mu.\n^ nky. 17 Sɛ wopɛ wei ho nsɛm pii a, hwɛ Dɛn na Bible Kyerɛkyerɛ Ankasa? ti 11. Yehowa Adansefo na wɔtintimiiɛ. Ɛsan wɔ Intanɛt so wɔ jw.org/tw.\n^ nky. 23 Sɛ wopɛ wei ho nsɛm pii a, hwɛ Dɛn na Bible Kyerɛkyerɛ Ankasa? ti 15. Yehowa Adansefo na wɔtintimiiɛ. Ɛsan wɔ Intanɛt so wɔ jw.org/tw.\n^ nky. 29 Sɛ wopɛ wei ho nsɛm pii a, hwɛ Dɛn na Bible Kyerɛkyerɛ Ankasa? ti 3. Yehowa Adansefo na wɔtintimiiɛ. Ɛsan wɔ Intanɛt so wɔ jw.org/tw.\nƆNYAA NE NSƐMMISA HO MMUAEƐ\nBere a Harry yɛ abarimaa no, na ɔnte aseɛ koraa sɛ Onyankopɔn a ɔwɔ ɔdɔ hwɛ ma nnipa hu amane. Afei bere a ɔnyinii kakra no, ɔno ankasa de n’ani huu amanehunu a akokoakoko de ba. Afei ɔbisaa sɛ, “Sɛ Ɔbɔadeɛ pumpuni bi wɔ hɔ a, adɛn nti na ɔma kwan ma nnipa teetee saa? Adɛn nti na ɔma mmofra a wɔnnim hwee mpo hu amane?”\nƆkɔɔ suapɔn, na ɔkyinkyin asɔre ahorow mu, nanso wannya ne nsɛmmisa no ho mmuaeɛ. Afei ɛduu baabi no, ɔkaa sɛ “gyama Onyankopɔn biara nni hɔ.”\nNanso bere a Harry tee nea Bible ka fa asɛm no ho no, ɛpusuu no. Ɔhuu sɛ ɛnyɛ Onyankopɔn na ɔma amanehunu ba; mmom ɔkyi koraa, na nnipa asɛm nso yɛ no mmɔbɔ. (Mmebusɛm 6:16-19; Yesaia 63:9; Yakobo 1:13) Harry huu sɛ nea akɔfa amanehunu ne ateetee aba nyinaa ne nnipa asoɔden. Nnipa poo Onyankopɔn tumidi na wɔyɛɛ nea wɔn ara pɛ. (Deuteronomium 32:4, 5; Yakobo 1:14, 15) Harry huu bio sɛ bere a nnipa yɛɛ Onyankopɔn so asoɔden no, wanyi ne nsa amfi adesamma so koraa. Mmom, ntɛm ara ɔde nneɛma guguu akwan mu sɛnea ɛbɛyɛ a ɔbɛyi nsɛmmɔnedi ne amanehunu afi hɔ na ɔde asomdwoe a ɛnni kabea aba. Harry huu sɛ seesei mpo Onyankopɔn wɔ awerɛkyekyesɛm ma wɔn a wɔrehu amane.—Genesis 3:15; Romafoɔ 8:20, 21; Adiyisɛm 21:4.\nBible boaa Harry ma ɔnyaa ne nsɛmmisa ho mmuaeɛ, nanso anso hɔ ara. Akyiri yi bere a awerɛhosɛm bi too no no, awerɛkyekyesɛm a ɛwɔ Bible mu no hyɛɛ no den.\n‘Dɛn nti na yɛte nkwa mu?’ Saa asɛm no, woadwen ho pɛn? Ɛnde kenkan mmuae a Bible de ma.\nOctober 2015 | Nsɛm 3 a Nkurɔfo Pɛ Sɛ Wɔbisa Onyankopɔn\nNYAN! October 2015 | Nsɛm 3 a Nkurɔfo Pɛ Sɛ Wɔbisa Onyankopɔn


Bantu Nnipa ho Nsɛm - Ama Kambon\nBantu Nnipa ho Nsɛm\nBantufoɔ na wɔbɛn Umzansi hɔ. Wɔwɔ abakɔsɛm bebree.\nBaako na ɛfa sɛdeɛ nnipa baa wiase. Wɔkaa sɛ, ɔbosom bi wɔ hɔ a yɛfrɛ no Ninavanhu-Ma. Na ne ho yɛ fɛfɛ yie. Deɛ ɔdi ne so hene na ɔde Sunsum Krɔnkrɔn. Ninavanhu-Ma na ɔde wiase baeɛ, ɛna ne kunu, a ɔyɛ ɔbosom a ɔde Nkwa Dua, na ɔde nsuo, nnua ne mfifideɛ, ɛne mmoa baa wiase no so. Akyire no na ɔwoo nnipa, na saa nnipa no wɔkɔɔ asase akɔ tena. Wei yɛ nnipa a wɔdi kan.\nNnipa yi wɔtee ase wɔ asomdwoeɛ mu. Mmaa a wɔwoo na wɔde wɔn mma kɔɔ nnomaa a wɔyɛ kronkron hɔ, na saa nnomaa kyerɛ akwadaa no din a wɔde bɛto no.\nƆbaa bi, a ɔde Kei-Lei-Si na ɔwoo Za-Ha-Rrell a ɔyɛ ɔbarima. Na ne ho yɛ tan. N’anim na ɛkyia kɔ sei, ne ho, ne nsa, ɛne ne nan na asei.\nKei-Lei-Si de Za-Ha-Rrell kɔ nnomaa hɔ sɛdeɛ ɛbɛyɛ a nnomaa tumi to akwadaa no din no, nnomaa no kaa sɛ Kei-Lei-Si nkum akwadaa no ntɛm. Ɔbaa no se ɔnyɛ saa, ɛfiri sɛ ɔdɔ akwadaa no, na ɔmfa ho sɛ ne ho yɛ tan. Nti nnomaa no sanee firi wɔn dua so, na ɔbaa tuu mmirika kosi berɛ a ɔkɔ duruu amuna bi mu. Nnomaa anni n’akyi ɛfiri sɛ na ɛyɛ summ dodo.\nWɔ saa amuna mu na Kei-Lei-Si tetee Za-Ha-Rrell na ɔfiri amuna no mu akɔ fa aduane ne nsuo ma Za-Ha-Rrell ma no anyini.\nDa bi, Kei-Lei-Si ba amuna no mu de aduane bebree ba na ɔhu sɛ Za-Ha-Rrell de dadeɛ reyɛ biribi. Ɛnkyɛ biara na Za-Ha-Rrell kuu ne na, na ɔde dadeɛ no ayɛ aboa bi.\nSaa aboa yi na ɛkɔ yɛɛ mmienu, mmienu kɔyɛɛ edu, edu kɔyɛɛ ɔha, na ɛnkyɛ na dadeɛ mmoawa bebree wɔ hɔ. Za-Ha-Rrell ne mmoawa no firii amuna no mu, na wɔsɛee biribiara. Asase no nyinaa na ɛgya wɔ ho, nnipa bebree wuiɛ ma no kaa mmienu, asuo ne ɛpo na ɛyɛ hye pa ara. Ninavanhu-Ma huu wei, na wantumi ansi Za-Ha-Rrell kwan. Nti ɔboaa ɔbaa a yɛfrɛ no Amarava, ɛne Odu, ɔbarima bi. Saa nnipa mmienu na wɔbɛwo nnipa a wɔbɛyɛ nnipa a ɛto so mmienu.\nThis entry was posted\ton Thursday, August 13th, 2020 at 6:24 pm\tand is filed under Twi. You can follow any responses to this entry through the RSS 2.0 feed. You can leave a response, or trackback from your own site.


“Mede Sii M’ani So sɛ Medi Sɔfo” | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Lithuanian Luo Malagasy Norwegian Nzema Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\n“Mede Sii M’ani So sɛ Medi Sɔfo”\nRoberto Pacheco anom asɛm\nAFE A WƆWOO NO: 1957\nTEBEA A NA ƆWOM: NÁ ƆKƆ ASƆFODI SUKUU; NÁ ƆWƆ KOKO BƆNE\nKurow ketewa bi a wɔfrɛ no Texcoco no, ɛhɔ na wɔwoo me. Saa bere no na ɛhɔ akwan nyinaa yɛ mfutukwan. Ná nkurɔfo de nneɛma soa mfurum de fi nkuraase-nkuraase ba hɔ bɛtɔn. Ná yɛyɛ mmofra baakron, na na me na meto so ason; ná yɛyɛ ahiafo paa. Ná me papa bobɔ mpaboa mu; ɛno na na ɔyɛ de hwɛ yɛn. Nanso midii mfe ason na me papa wui. Efi saa bere no yɛn ano aduan bɛdaa me maame nko ara so.\nNá me nanabarima bɔ sanku; na ɔsan da nnwontofo kuw bi ano; na wɔakwadare asɔre nnwom mu paa. M’abusuafo de, ɛreyɛ ayɛ sɛ na obiara tumi bɔ sanku bi. Yɛn asɔre nnwontofo kuw no, na me maame ka ho. Me wɔfa nso, na ɔto nnwom paa, na na onim sanku bɔ. Ná yɛpɛ nyamesom paa. Meyɛ abofra no, na meyɛ afɔrepon somfo (altar boy); na mepɛ sɛ daakye meyɛ Katolekni ɔsɛmpatrɛwfo, nanso na m’ani gye karate sini ho. Saa sini no a mehwɛe nti, ɛyɛ a ɛnkyɛ na mereto me nsa.\nMede sii m’ani so sɛ medi Katolek sɔfo, ɛno nti mekɔɔ asɔfodi sukuu bi wɔ kurow bi a wɔfrɛ no Puebla. Nanso aka afe ama mawie sukuu no, nneɛma bi a na ɛrekɔ so wɔ Katolek Asɔre no mu maa m’aba mu bui. Abeawa bi a na ɔwɔ sukuu mu hɔ ani begyee me ho pɛe sɛ me ne no da. Mampene so, nanso ɛma minyaa aware ho akɔnnɔ. Afei nso, mihui sɛ asɔfo no pii yɛ nyaatwom. Nea ɛbae ara ne sɛ, migyaee asɔfodi no akyidi.\nMeyɛ abofra no, na meyɛ afɔrepon somfo (altar boy), na na mepɛ sɛ meyɛ Katolekni ɔsɛmpatrɛwfo, nanso na metaa hwɛ karate ho sini paa enti ɛnkyɛ na mereto me nsa\nMeyɛɛ sɛ mesua nnwonto wɔ baabi a ɔman no kora ne nnwom wɔ Mexico City. Miwiee sukuu no, mewaree, na ankyɛ na yɛwoo mma baanan. Metoo dwom wɔ Katolek Asɔre no mu de hwɛɛ me yere ne me mma.\nYɛwaree no, anni gyina na nsɛmnsɛm baa yɛn aware no mu. Ná me ne me yere ko, na nea ɛkɔfa ntɔkwaw no ba ne koratwe a ɛwɔ yɛn mu. Mfiase no de, na yetwa yɛn ho adapaa, nanso eduu baabi no, na adan atwɛre. Afei mfe 13 akyi no, yɛtetew mu ma obiara kɔtenaa ne baabi, na akyiri yi, yegyaee aware koraa.\nMihyiaa Yehowa Adansefo ansa na me ne me yere retetew mu. Da koro Adansefo baanu bɛbɔɔ yɛn pon mu, na wɔkae sɛ wɔpɛ sɛ wɔne me sua Bible. Ná migye me ho di sɛ minim Bible mu araa ma, enti meyɛɛ m’adwene sɛ me ne wɔn de besi ani na makyerɛ wɔn sɛ nea wɔreka no nyɛ nokware. Nsɛm a mibisae no, na ɛyɛ me sɛ ɛyɛ den paa na obiara rentumi mma ho mmuae nso. Nanso wɔde Bible no maa me mmuae a ɛtɔ asom, na me ho dwiriw me. Ɛhɔ na mihui sɛ sɛɛ minnim hwee. Me yere antew n’anim amma Adansefo no, na me nso na minni adagyew, enti wogyaee hɔ ba.\nMfe anum akyi no, mekɔfaa ɔbea foforo ne no tenae; ne din de Elvira. Saa bere no ara na Yehowa Adansefo san baa me nkyɛn. Elvira tew n’anim maa Adansefo no, enti ɛmaa Bible adesua no kɔɔ so. Ne nyinaa akyi no, ɛkyɛe paa ansa na meresesa me suban.\nMihui sɛ, sɛ metumi asom Yehowa yiye paa a, na ɛsɛ sɛ meyɛ nsakrae pii wɔ m’asetenam. Ade a edi kan a na ɛsɛ sɛ meyɛ ne sɛ megyae nnwom a na meto wɔ Katolek Asɔre no. Eyi nti, na ɛsɛ sɛ mepɛ adwuma foforo yɛ. (Adiyisɛm 18:4) Afei nso, na ɛsɛ sɛ mehyɛ da ware Elvira yiye.\nAde biako a na ɛwɔ me ho ne sɛ na me koko nye koraa, na mereyɛ ho adwuma no, mebrɛe paa. Bible mu nsɛm abien bi boaa me paa: Biako ne Dwom 11:5 a ɛka sɛ Yehowa kyi awudisɛm; biako nso ne 1 Petro 3:7, na ɛno nso ma mihui sɛ mepɛ sɛ Yehowa tie me mpaebɔ a, ɛsɛ sɛ midi me yere ni. Midwinnwen saa nsɛm no ho bɔɔ Yehowa mpae, na nkakrankakra mitumi yɛɛ ho adwuma.\nBible akyerɛ me sɛ, sɛ mepɛ sɛ Yehowa tie me mpaebɔ a, ɛnde ɛsɛ sɛ mede nidi ma me yere\nAfei de yɛwɔ anigye wɔ yɛn abusua mu. Mma a me ne ɔbea a odi kan no woo wɔn no, merebɔ mmɔden asiesie me ne wɔn ntam. Afei nso mereyere me ho aboa me yere ne me mma a me ne wɔn te seesei no ama wɔanya gyidi kɛse.\nBere a meyɛ abofra no, mede sii m’ani so sɛ medi sɔfo na maboa nkurɔfo. Afei paa na mahu sɛ manya akomatɔyam wɔ asetenam. Mekyerɛ nnwom, na ɛno na mede hwɛ me yere ne me mma. Ɛyɛ me dɛ paa sɛ Yehowa nyaa me ho abotare, na ɔmaa me kwan ma mitumi sesa bɛyɛɛ onipa foforo!


Ehia Sɛ Abofra Sua Sɛnea Obedi N’asɛde Ho Dwuma\nOBI DI N’ASƐDE HO DWUMA A, ƐKYERƐ SƐN?\nSɛ wode adwuma hyɛ obi nsa na ɔhwɛ so yɛ a, wubetumi de wo ho ato no so. Nea enti a ɛte saa ne sɛ wunim sɛ ɔbɛyɛ adwuma no yiye, na obewie wɔ bere ano.\nMmofra susua mpo a, wobetumi asua sɛnea wodi asɛde ho dwuma. Nhoma bi ka sɛ: “Sɛ mmofra nya afe ne abosome mmiɛnsa a, efi saa bere no, sɛ wɔn awofo ka sɛ wɔnyɛ biribi a, wobetumi ayɛ. Afei sɛ wonya afe ne fã a, biribiara a wɔn awofo reyɛ biara, wɔpɛ sɛ wɔyɛ bi.” Nhoma no toa so sɛ: “Aman pii so no, sɛ mmofra di mfe nnum kosi nson a, wɔn awofo fi ase de fie nnwuma hyehyɛ wɔn nsa, na wotumi yɛ saa nnwuma no yiye.”—Parenting Without Borders.\nADƐN NTI NA EHIA SƐ WO BA DI N’ASƐDE HO DWUMA?\nAman bi so no, mmabun pii bɔ mmɔden sɛ wɔbɛtew wɔn ho na wɔn nkutoo akɔtena, nanso wobɛhwɛ na wɔn ho akyere wɔn ma wɔasan kɔ wɔn awofo hɔ. Nea enti a ɛte saa ne sɛ, mmofra no bi wɔ hɔ a wɔn awofo ankyerɛ wɔn sɛnea wɔbɛhwɛ sika so, sɛnea wɔbɛhwɛ fie, anaa sɛnea wobedi wɔn asetenam asɛde ahorow ho dwuma.\nNe saa nti, wo mma no mmofraase pɛɛ na ɛsɛ sɛ wokyerɛ wɔn sɛnea wobedi wɔn asɛde ho dwuma, na sɛ wonyin a wɔn ho ankyere wɔn. Nhoma bi ka sɛ: “Ɛnyɛ papa sɛ wobɛyɛ biribiara ama wo ba no, na afei odi mfe 18 pɛ a, woagyaa no sɛ ɔno ara nkɔbɔ ne bra.”—How to Raise an Adult.\nSƐNEA WOBƐBOA WO BA MA WADI N’ASƐDE HO DWUMA\nFa fie nnwuma bi hyɛ ne nsa.\nBIBLE MU AFOTUSƐM: “Ɔbrɛ biara mu wɔ mfaso.”—Mmebusɛm 14:23.\nMmofra nketewa ani gye ho sɛ wɔne wɔn awofo bɛbom ayɛ adwuma. Esiane suban yi a ɛwɔ mmofra ho nti, fa fie nnwuma hyehyɛ wɔn nsa ma wɔnyɛ.\nAwofo binom nhwɛ mma wɔn mma nyɛ fie nnwuma. Adwene a wɔde yɛ saa ne sɛ, sɛ wɔn mma no kɔ sukuu a, esiane sɛ wɔde sukuu dwumadi pii ba fie bɛyɛ nti, sɛ wɔsan de fie nnwuma gu wɔn so a, wɔbɛbrɛ dodo.\nNanso mmofra a wɔyɛ fie nnwuma no, wɔn na wɔtaa bɔ mmɔden wɔ sukuu mu. Nea enti a ɛte saa ne sɛ fie nnwuma a wɔyɛ no nti, sɛ wɔde dwumadi hyɛ wɔn nsa a, wotumi hwɛ so yɛ wie. Afei nso nhoma bi ka sɛ, “Sɛ mmofra no susua na wɔpɛ sɛ wɔboa yɛn na yɛamma wɔn kwan a, ɛma wonya adwene sɛ mfaso nni so sɛ wɔbɛyɛ nneɛma aboa afoforo . . . Afei wɔbɛhwɛ kwan sɛ afoforo mmom bɛyɛ nneɛma ama wɔn.”—Parenting Without Borders.\nSaa asɛm yi ma yehu sɛ, sɛ mmofra yɛ fie nnwuma a, ɛbɛma wɔasua sɛ ɛsɛ sɛ wɔboa afoforo, na ɛnsɛ sɛ wɔhwɛ kwan sɛ afoforo mmom bɛyɛ nneɛma ama wɔn. Sɛ abofra bi yɛ fie nnwuma a, ɛma ohu sɛ ne ho hia wɔ abusua no mu, enti ɛsɛ sɛ ɔyɛ nea obetumi biara de boa.\nBoa wo mma ma wonnye mfomso a wodi ho asodi ntom.\nBIBLE MU AFOTUSƐM: “Tie afotu na gye nteɛso, na woahu nyansa daakye.”—Mmebusɛm 19:20.\nSɛ wo ba di mfomso bi a, mmɔ mmɔden sɛ wobɛkata nea wayɛ no so. Fa no sɛ ebia wo ba no akɔsɛe obi ade. Sɛ ɔyɛ biribi a ɛte saa a, ɔno ankasa betumi adi ho dwuma wɔ ɔkwan bi so. Ebia obetumi apa nea wasɛe n’ade no kyɛw, anaa obetumi mpo atua nea asɛe no ho ka.\nSɛ mmofra hu sɛ wɔn mfomso ho asodi da wɔn so a, ɛbɛboa wɔn ama\nwɔayɛ anokwafo a wogye wɔn mfomso tom\nwɔyɛ bɔne a, wɔremfa nhyɛ afoforo\nwɔremfa nsɛm nyiyi wɔn ho ano\nsɛ ɛho behia a, wɔbɛpa kyɛw\nSɛ woboa wo mma ma wodi wɔn asɛde ho dwuma a, wobetumi atoto nneɛma yiye wɔ abrabɔ mu bere a wɔanyin no\nMeyɛ obi a mepɛ adwuma, mitumi toto me nneɛma yiye, na midi bere so anaa?\nƐyɛ a me mma hu sɛ mereyɛ fie nnwuma anaa?\nMidi mfomso a, migye tom na mepa ho kyɛw anaa?\n“Me mma no mmofraase pɛɛ no, sɛ merenoa aduan a, na mema wɔboa me. Sɛ merebobɔ nneɛma a, na mema wɔyɛ bi. Merepopa nneɛma ho nso a, me ne wɔn ara. Enti eduu baabi no, na wɔn kɔn dɔ sɛ wɔbɛyɛ adwuma. Nea na wɔn ani gye ho ara ne sɛ wɔne me bɛbom ayɛ ade. Ɛno nti seesei, wotumi di wɔn asɛde ho dwuma.”—Laura.\n“Bere bi, yɛn ba ketewa no ne yɛn adamfo bi ankasa yiye, enti mema ɔfrɛɛ no wɔ fon so paa no kyɛw. Efi saa bere no, sɛ wankasa yiye na sɛ asɛm a ɔkae no yɛ nokware mpo a, yɛma ɔpa ho kyɛw. Seesei de, sɛ odi mfomso a, ɔno ara fi ne pɛ mu pa ho kyɛw.”—Debra.\nSƐ ABOFRA GYE NE BƆNE HO ASODI TOM A, MFASO BƐN NA ONYA?\nƆbenfo bi a wɔfrɛ no Jessica Lahey kaa wɔ nhoma bi mu sɛ: “Ɛho hia sɛ awofo kae sɛ, mfomso a wɔn mma di no, mmofra no tumi sua nneɛma pa pii fi mu.” Ɔtoaa n’asɛm no so sɛ: “Afe biara mmofra a mekyerɛ wɔn ade no, wɔn a wɔbɔ mmɔden pa ara no yɛ wɔn a sɛ wodi mfomso a, na wɔn awofo ntwitwa nnye wɔn no. Mmom na wɔn awofo boa wɔn ma wosiesie wɔn mfomso no. Saa mmofra yi na na wɔn ani gye pa ara, na esii wɔn yiye nso.”—Atlantic.\nSiesie Wo Dan Mu na Di Wo Ho Ni


Yesaia 13 | Intanɛt So Bible| Wiase Foforɔ Nkyerɛaseɛ\nBabilon ho atemmusɛm (1-22)\nYehowa da no abɛn! (6)\nMediafo betu Babilon agu (17)\nObiara rentena Babilon bio da (20)\n13 Babilon ho atemmusɛm+ a Amus ba Yesaia+ nyaa ho anisoadehu ni: 2 “Momma ahyɛnsode* bi so+ mfa nsi bepɔw petee so. Momma mo nne so mfrɛ wɔn, montow mo nsa mfrɛ wɔn,Na wɔmmra atitiriw pon ano. 3 Mede ahyɛde ama wɔn a mapaw wɔn no.*+ Mafrɛ me mmarima a wonim ko sɛ wɔnna m’abufuw adi,Me nkurɔfo a wɔde ahantan di ahurusi no. 4 Muntie! Nnipadɔm bi wɔ mmepɔw so;Wɔyɛ gyegyeegye te sɛ nnipa bebree! Muntie! Ahenni ahorow hooyɛ,Aman a wɔaboaboa wɔn ano+ dede! Asafo Yehowa reboaboa asraafodɔm ano ama ɔko.+ 5 Wofi akyirikyiri asaase so reba,+Ɔsoro ano tɔnn,Yehowa ne n’abufuhyew akode,Sɛ wɔrebɛsɛe asaase nyinaa.+ 6 Munsu nteɛteɛm, na Yehowa da no abɛn! Ɛbɛba sɛ ɔsɛe a efi ade nyinaa so Tumfo no hɔ.+ 7 Ɛno nti, nsa nyinaa mu begow,Na ehu nti, onipa biara koma bɛnan.+ 8 Nkurɔfo no adwene atu afra.+ Wɔasinsen, na wɔte yaw,Te sɛ ɔbea a awo aka no. Obiara de ehu hwɛ ne yɔnko anim,Na wɔn anim ayeyɛ bosabosaa. 9 Hwɛ! Yehowa da no reba,Ɛbɛyɛ anibere ne abufuhyew da; wɔrenhu obiara mmɔbɔ,Ɛbɛma asaase no adan ade a ɛyɛ hu,+Na ama asaase no so abɔnefo ase ahyew. 10 Efisɛ ɔsoro nsoromma ne wɔn nsorommakuw*+Renhyerɛn;Owia beduru sum bere a ɛrepue no ara,Na ɔsram renhyerɛn. 11 Mɛma asaase no atwa ne bɔne so aba,+Na mama amumɔyɛfo anya wɔn amumɔyɛ so akatua. Mɛma ahantanfo agyaewɔn dwae, Na mabrɛ atirimɔdenfo ahomaso ase.+ 12 Mɛma ɔdasani ho ayɛ na asen sika kɔkɔɔ amapa,+Na nnipa ho ayɛ na asen Ofir sika kɔkɔɔ.+ 13 Ɛno nti na mɛma ɔsoro awosow, Na asaase ahinhim afi ne sibea,+ Asafo Yehowa abufuw nti, n’abufuhyew da no. 14 Obiara bɛdan ne ho akɔ ne nkurɔfo nkyɛn;Obiara beguan akɔ n’asaase so,+Te sɛ ɔtwe a wɔrepɛ no akyere no, anaa nguan a obiara mmoaboa wɔn ano. 15 Obiara a wobehu no no, wɔde ade bɛwɔ ne mu,Na obiara a wɔbɛkyere no no, ɔbɛtɔ sekan ano.+ 16 Wɔbɛtetew wɔn mma mu wɔ wɔn anim,+Wɔbɛfom wɔn afi,Na wɔato wɔn yerenom mmonnaa. 17 Hwɛ, merema Mediafo akɔ wɔn so.+Wɔn de, wommu dwetɛ,Na wɔn ani mmere sika kɔkɔɔ. 18 Wɔn agyan bɛtetew mmerante mu,+Wɔn yam renhyehye wɔn mma yafunu mu mma,Na wɔrenhu mmofra mmɔbɔ. 19 Na Babilon, ahenni nyinaa mu nuonyamfo,*+Afɛfɛde a Kaldeafo de kyerɛ wɔn ho no,+Ɛbɛyɛ te sɛ Sodom ne Gomora bere a Onyankopɔn kaa wɔn butuwii no.+ 20 Obiara rentena ne mu da,Na ɔbɛyɛ baabi a obiara rentumi ntena hɔ, awo ntoatoaso nyinaa mu.+ Arabni biara rensi ne ntamadan wɔ hɔ,Na nguanhwɛfo biara remma wɔn nguan nhome wɔ hɔ. 21 Sare so mmoa bɛda hɔ;Mpatu bɛhyɛ wɔn afi mu ma. Nsohori de hɔ bɛyɛ wɔn fi,+Na wuram mpɔnkye* behuruhuruw wɔ hɔ. 22 Mmoa a wosu te sɛ kraman besu wɔ n’aban mu,Na sakraman besu wɔ n’ahemfi fɛfɛɛfɛ mu. Ne bere abɛn, na wɔremfa nna no bi nka homma no.”+\n^ Nt., “wɔn a matew wɔn ho no.”\n^ Nt., “ne wɔn mu biara Kesil.” Ebia egyina hɔ ma Orion nsorommakuw ne nsoromma akuw a atwa ho ahyia no.


Numeri 16 | Intanɛt So Bible| Wiase Foforɔ Nkyerɛaseɛ\nKora, Datan, ne Abiram atuatew (1-19)\nAtemmu a ɛbaa atuatewfo no so (20-50)\n16 Na Kora+ a ɔyɛ Lewi+ ba Kohat+ ba Yisar+ ba no sɔre gyinae, ɔne Eliab+ mma Datan ne Abiram, ne Pelet ba On a wofi Ruben+ abusuakuw mu no. 2 Wɔne Israelfo mmarima a wɔyɛ bagua no mu mpanyimfo, mmarima 250 a wɔayi wɔn wɔ asafo no mu a wɔwɔ din sɔre tiaa Mose. 3 Wɔboaa wɔn ano kɔɔ Mose ne Aaron so,+ na wɔka kyerɛɛ wɔn sɛ: “Yɛabrɛ mo! Asafo yi nyinaa nso yɛ nnipa kronkron,+ obiara yɛ kronkron, na Yehowa wɔ wɔn mu.+ Adɛn nti na ɛsɛ sɛ moma mo ho so wɔ Yehowa asafo so saa?” 4 Bere a Mose tee saa no, ɛhɔ ara na ɔde n’anim butuw fam. 5 Afei ɔka kyerɛɛ Kora ne n’akyitaafo no nyinaa sɛ: “Ɔkyena anɔpa Yehowa bɛkyerɛ nea ɔyɛ ne dea,+ ne nea ɔyɛ kronkron, ne nea ɛsɛ sɛ ɔba n’anim,+ na nea obeyi no no,+ ɔno na ɔbɛba n’anim. 6 Nea monyɛ ni: Kora, wo ne w’akyitaafo nyinaa,+ momfa kankyee a wɔde ogya gu mu,+ 7 na momfa ogya ngu mu, na momfa aduhuam ngu so, na momfa mmra Yehowa anim ɔkyena, na nea Yehowa beyi no no,+ ɔno na ɔyɛ kronkron. Afei de, aboro so, Lewi mma!”+ 8 Na Mose ka kyerɛɛ Kora sɛ: “Lewi mma, mepa mo kyɛw, muntie. 9 Mohwɛ a ɛyɛ ade ketewa sɛ Israel Nyankopɔn no ayi mo afi Israel asafo mu+ sɛ mommra n’anim mmɛyɛ adwuma wɔ Yehowa som ntamadan mu na munnyina asafo no anim nsom wɔn?+ 10 Ɛyɛ ade ketewa sɛ wama wo ne wo nuanom Lewifo no abɛn no? Ɛnna eyi nyinaa akyi, moresan apɛ asɔfodi no?+ 11 Ɛno nti, wo ne w’akyitaafo a moaboa mo ano no nyinaa asɔre atia Yehowa. Aaron de, dɛn na wayɛ a enti munwiinwii tia no?”+ 12 Akyiri yi, Mose soma kɔfrɛɛ Eliab mma Datan ne Abiram+ sɛ wɔmmra, nanso wɔkae sɛ: “Yɛremma baabiara! 13 Woayi yɛn afi asaase a nufusu ne ɛwo abu so wɔ so no so sɛ yemmewuwu wɔ sare so.+ Wohwɛ a ɛyɛ ade ketewa? Afei de, wopɛ sɛ wode yɛn yɛ nkoa na wudi yɛn so woahu?* 14 Yɛreka yi koraa, womfaa yɛn mmaa asaase a nufusu ne ɛwo abu so wɔ so+ biara so, na wommaa yɛn asaase ne bobefuw* agyapade biara. Adɛn, wopɛ sɛ wututu mmarima no ani anaa? Yɛremma baabiara!” 15 Enti Mose bo fuwii paa, na ɔka kyerɛɛ Yehowa sɛ: “Ntwa w’ani nhwɛ wɔn aduan afɔre. Minnyee afurum baako mpo mfii wɔn hɔ, na menyɛɛ wɔn mu biara bɔne nso.”+ 16 Ɛnna Mose ka kyerɛɛ Kora sɛ: “Wo ne w’akyitaafo nyinaa mmra Yehowa anim ɔkyena, wo ne wɔn ne Aaron. 17 Obiara mfa ne kankyee a wɔde ogya gu mu na ɔmfa aduhuam ngu so, na obiara mfa ne kankyee a wɔde ogya gu mu no mmra Yehowa anim, kankyee a wɔde ogya gu mu 250. Na wo ne Aaron nso, obiara mfa ne kankyee a wɔde ogya gu mu mmra.” 18 Enti obiara faa ne kankyee a wɔde ogya gu mu, na wɔde ogya ne aduhuam guu mu, na wobegyinaa ahyiae ntamadan no ano, wɔne Mose ne Aaron. 19 Bere a Kora boaa n’akyitaafo+ ano kɔɔ ahyiae ntamadan no ano no, Yehowa anuonyam daa adi maa asafo no nyinaa hui.+ 20 Afei Yehowa ka kyerɛɛ Mose ne Aaron sɛ: 21 “Montwe mo ho mfi saa nkurɔfo yi ho, na menhyew wɔn ase seesei ara.”+ 22 Bere a wɔtee saa no, wɔde wɔn anim butubutuw fam, na wɔkae sɛ: “O, Onyankopɔn, Onyankopɔn a woma nnipa nyinaa nkwa,*+ onipa baako bɔne nti, wobɛma w’abufuw aba asafo yi nyinaa so anaa?”+ 23 Ɛnna Yehowa ka kyerɛɛ Mose sɛ: 24 “Wo ne asafo no nkasa, na ka kyerɛ wɔn sɛ, ‘Mumfi Kora ne Datan ne Abiram+ ntamadan ho!’” 25 Ɛnna Mose sɔree, na ɔkɔɔ Datan ne Abiram nkyɛn, na Israel mpanyimfo no+ ne no kɔe. 26 Na ɔka kyerɛɛ asafo no sɛ: “Mepa mo kyɛw, montwe mo ho mfi nnipa abɔnefo yi ntamadan ho. Mommfa mo nsa nnka wɔn biribiara, na wɔn bɔne no nti wɔampra mo ankɔ.” 27 Na ntɛm ara na wɔtwee wɔn ho fii Kora ne Datan ne Abiram ntamadan no ho baabiara. Na Datan ne Abiram pue begyinagyinaa wɔn ntamadan ano, wɔne wɔn yerenom ne wɔn mma mmarima ne wɔn mma nketewa nyinaa. 28 Afei Mose kae sɛ: “Eyi na ɛbɛma moahu sɛ Yehowa na wasoma me sɛ menyɛ eyinom nyinaa, na ɛnyɛ me ara:* 29 Sɛ nnipa yi wu* sɛnea nnipa nyinaa wu, na sɛ asotwe a ɛbɛba wɔn so no yɛ nea ɛba nnipa nyinaa so no bi a, ɛnde na ɛnyɛ Yehowa na wasoma me.+ 30 Na sɛ Yehowa ma biribi a ɛyɛ nwonwa ba wɔn so, na asaase mu bue,* na ɛmene wɔne nea wɔwɔ nyinaa ma wɔkɔ Ɔdamoa* mu anikan a, ɛhɔ na mubehu sɛ ampa, nnipa yi ayɛ aniammɔnho akyerɛ Yehowa.” 31 Bere a ɔkaa asɛm yi nyinaa wiei pɛ na asaase a wogyina so no mu paee.+ 32 Na asaase no mu buei,* na ɛmenee wɔne wɔn fifo ne Kora ho nipa biara+ ne wɔn agyapade nyinaa. 33 Enti wɔne wɔn a ɛka wɔn ho nyinaa sian kɔɔ Ɔdamoa* mu animono, na asaase kataa wɔn so ma wɔyera fii asafo no mu.+ 34 Bere a wɔreteɛteɛm no, Israelfo a ɛbɛn wɔn no nyinaa guan fii hɔ, na wɔkae sɛ: “Yesuro sɛ anhwɛ a na asaase amene yɛn nso!” 35 Ɛnna ogya fi Yehowa hɔ bae,+ na ɛhyew mmarima 250 a na wokurakura aduhuam no.+ 36 Na Yehowa ka kyerɛɛ Mose sɛ: 37 “Ka kyerɛ ɔsɔfo Aaron ba Eleasar sɛ onyiyi nkankyee a wɔde ogya gu mu no+ mfi ogya no mu, efisɛ ɛyɛ kronkron. Afei nso, ka kyerɛ no sɛ ompiapia ogya no mfi ho nkɔ akyiri. 38 Ma wɔmfa nkankyee a wɔde ogya gu mu a na ekurakura nnipa a wɔyɛɛ bɔne* ma wowuwui no, na wɔnyɛ no ntraantraa mfa nkata afɔremuka no ho.+ Esiane sɛ wɔde baa Yehowa anim nti, abɛyɛ ade kronkron. Ma ɛnyɛ sɛnkyerɛnne mma Israelfo no.”+ 39 Enti ɔsɔfo Eleasar faa kɔbere nkankyee a wɔde ogya gu mu no, nea nnipa a wɔhyewee no de bae no, na ɔbobɔɔ so de kataa afɔremuka no ho, 40 sɛnea na Yehowa nam Mose so aka akyerɛ no no. Ɛyɛ biribi a na ɛbɛkae Israelfo no sɛ, ɛnsɛ sɛ obi a wɔmmaa no kwan,* kyerɛ sɛ, obi a omfi Aaron abusua mu hyew aduhuam wɔ Yehowa anim.+ Afei nso, na ɛbɛkae wɔn na obiara anyɛ sɛ Kora ne n’akyitaafo no.+ 41 Nanso ade kyee ara na Israel asafo no nyinaa fii ase nwiinwii tiaa Mose ne Aaron+ sɛ: “Mo baanu na moakum Yehowa nkurɔfo.” 42 Bere a asafo no boaa wɔn ano baa Mose ne Aaron so no, wɔde wɔn ani kyerɛɛ ahyiae ntamadan no. Na hwɛ! na omununkum no akata so, na Yehowa anuonyam fii ase daa adi.+ 43 Afei Mose ne Aaron begyinaa ahyiae ntamadan no anim.+ 44 Na Yehowa ka kyerɛɛ Mose sɛ: 45 “Montwe mo ho mfi asafo yi ho na menhyew wɔn ase seesei ara.”+ Ɛnna wɔde wɔn anim butubutuw fam.+ 46 Afei Mose ka kyerɛɛ Aaron sɛ: “Fa kankyee a wɔde ogya gu mu no, na yi afɔremuka no so gya no+ bi gu mu na fa aduhuam gu so, na yɛ ntɛm kɔ asafo no nkyɛn kɔpata ma wɔn,+ efisɛ Yehowa bo afuw. Ɔhaw no afi ase!” 47 Ɛhɔ ara na Aaron kɔfaa kankyee a wɔde ogya gu mu no, sɛnea Mose kae no, na otuu mmirika kɔɔ asafo no mu. Na hwɛ! na ɔhaw no afi ase dedaw. Enti ɔde aduhuam no guu kankyee no mu hyew de pata maa ɔman no. 48 Na ogyinaa wɔn a wɔawu ne wɔn a wonwui no ntam, na afei de, ɔhaw no gyaee. 49 Nnipa a ɔhaw a ɛbae no kunkum wɔn no nyinaa yɛ 14,700. Wɔn a Kora asɛm no nti wowuwui no nka ho. 50 Bere a Aaron san baa Mose nkyɛn wɔ ahyiae ntamadan no ano no, na ɔhaw no agyae.\n^ Anaa “wopɛ sɛ wohyɛ yɛn so.”\n^ Nt., “woyɛ ɔhonam nyinaa ahonhom Nyankopɔn.”\n^ Anaa “ɛnyɛ me ara me koma.”\n^ Anaa “Sɛ nnipa yi to wɔn kɔn wu.”\n^ Nt., “asaase bue n’anom.”\n^ Nt., “asaase buee n’anom.”\n^ Anaa “wɔyɛɛ wɔn ankasa kra bɔne.”\n^ Nt., “ɔyɛ ɔhɔho.”


Bible Mu Nsɛm Nea Enti a Ɛsɛ sɛ Dawid Guan - Yehowa Adansefo Intanɛt Dwumadibea\nKENKAN WƆ Acholi Afrikaans Albanian American Sign Language Arabic Armenian Armenian (West) Assamese Ateso Australian Sign Language Aymara Azerbaijani Azerbaijani (Cyrillic) Bambara Baoule Bicol Bislama Bulgarian Cakchiquel (Western) Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cinyanja Colombian Sign Language Costa Rican Sign Language Croatian Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Estonian Sign Language Ewe Faroese Filipino Sign Language Finnish Finnish Sign Language French French Sign Language Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Icelandic Igbo Iloko Indonesian Isoko Italian Japanese Japanese Sign Language Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexican Sign Language Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Nicaraguan Sign Language Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguayan Sign Language Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Runyankore Russian Rutoro Samoan Sango Sena Sepedi Serbian Sesotho (Lesotho) Seychelles Creole Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuelan Sign Language Vezo Vietnamese Wallisian Waray-Waray Wayuunaiki Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nDAWID kum Goliat akyi no, Israel safohene Abner de no baa Saul anim. Saul ani gyee Dawid ho. Ɔyɛɛ no ne dɔm mu asafohene no biako, na ɔmaa ɔbɛtraa ahemfie.\nAkyiri yi, bere a asraafo no fi wɔne Filistifo akodi no resan aba no, mmea no too dwom sɛ: ‘Saul akum mpempem, nanso Dawid akum ɔpedudu.’ Eyi maa Saul ani beree, efisɛ wɔhyɛɛ Dawid anuonyam sen Saul. Nanso Saul ba Yonatan ani ammere. Na ɔdɔ Dawid kɛse, na na Dawid nso dɔ Yonatan pii. Enti wɔn baanu nyinaa hyɛɛ wɔn ho bɔ sɛ wɔbɛyɛ nnamfo bere nyinaa.\nNá Dawid yɛ obi a otumi bɔ sanku yiye, na na Saul pɛ nnwom a ɔbɔ no. Nanso da koro, ahoɔyaw maa Saul yɛɛ biribi a enye koraa. Bere a Dawid rebɔ sanku no, Saul faa ne peaw towee, na ɔkae sɛ: ‘Mɛbɔ Dawid afam fasu no ho!’ Nanso Dawid dan ne ho, na peaw no anka no. Akyiri yi Saul tow peaw no bio a anka Dawid. Enti Dawid hui sɛ ɛsɛ sɛ ɔhwɛ yiye.\nWokae ɛbɔ a Saul hyɛe no? Ɔhyɛɛ bɔ sɛ ɔde ne babea bɛma ɔbarima a obekum Goliat no aware. Akyiri yi Saul ka kyerɛɛ Dawid sɛ ɔde ne babea Mikal bɛma no, nanso ɛsɛ sɛ okum Filistifo 100 ansa. Hwɛ asɛm! Ná Saul ani da so sɛ Filistifo no bekum Dawid. Nanso wɔankum no, enti Saul de ne babea maa Dawid sɛ ne yere.\nDa koro Saul ka kyerɛɛ Yonatan ne ne nkoa nyinaa sɛ ɔpɛ sɛ okum Dawid. Nanso Yonatan ka kyerɛɛ n’agya sɛ: ‘Nyɛ Dawid bɔne. Ɔnyɛɛ wo bɔne da. Mmom no, biribiara a wayɛ no yɛ nea ɔde boa wo. Ɔde ne nkwa too ne nsam kokum Goliat, na bere a wuhui no, w’ani gyei.’\nSaul tiee ne ba no, na ɔhyɛɛ bɔ sɛ ɔrenyɛ Dawid bɔne. Wɔsan de Dawid bae, na ɔkɔɔ so som Saul wɔ ne fie hɔ sɛ kan no ara. Nanso, da koro, bere a Dawid rebɔ nnwom no, Saul san too ne peaw no bio sɛ ɔde rebɔ Dawid. Dawid twee ne ho na peaw no kɔwɔɔ fasu no mu. Eyi to so abiɛsa! Afei Dawid hui sɛ ɛsɛ sɛ oguan!\nSaa anadwo no Dawid kɔɔ n’ankasa ne fie. Nanso Saul somaa nnipa sɛ wonkokum no. Ná Mikal nim nea n’agya abɔ ne tirim sɛ ɔbɛyɛ. Enti ɔka kyerɛɛ ne kunu sɛ: ‘Sɛ woanguan anadwo yi a wobekum wo ɔkyena.’ Anadwo no Mikal boaa Dawid ma ɔfaa mfɛnsere mu guanee. Bɛyɛ mfe ason no na ɛsɛ sɛ Dawid de ne ho sie sɛnea ɛbɛyɛ a Saul nhu no.\nƐyɛɛ dɛn na Saul ani beree Dawid, nanso ɔkwan bɛn so na ɛsono Saul ba Yonatan?\nƐda bi, bere a Dawid rebɔ sanku ama Saul no, dɛn na esii?\nSaul kaa sɛ Dawid nyɛ dɛn ansa na ɔde ne ba Mikal ama no aware, na adɛn nti na Saul kaa saa?\nSɛnea wuhu wɔ mfonini no mu no, dɛn na esii mprɛnsa bere a Dawid rebɔ sanku ama Saul no?\nDɛn na Mikal yɛe de bɔɔ Dawid nkwa ho ban, na na ɛsɛ sɛ Dawid yɛ dɛn mfe ason?\nKenkan 1 Samuel 18:1-30.\nƆkwan bɛn so na ɔdɔ kɛse a na ɛwɔ Dawid ne Yonatan ntam no ma yehu ɔdɔ a ɛwɔ “nguan foforo” no ne “kuw ketewa” no ntam? (1 Sam. 18:1; Yoh. 10:16; Luka 12:32; Sak. 8:23)\nƆkwan bɛn so na 1 Samuel 18:4 da Yonatan ahobrɛase a ɛda nsow ma nea Yehowa ayi no sɛ ɔmmɛyɛ ɔhene no adi, ɛmfa ho nokwasɛm a ɛyɛ sɛ ɔno na anka ɛsɛ sɛ odi Saul ade no?\nƆkwan bɛn so na nea Saul yɛe no ma yehu sɛ nitan betumi ama yɛayɛ bɔne a ɛsõ, na kɔkɔbɔ bɛn na ɛde ma yɛn? (1 Sam. 18:7-9, 25; Yak. 3:14-16)\nKenkan 1 Samuel 19:1-17.\nƆkwan bɛn so na Yonatan de ɔno ara nso kra too ne nsam bere a ɔkaa nsɛm a ɛwɔ 1 Samuel 19:4, 5 no? (1 Sam. 19:1, 6)


2 Ahene 5 | Intanɛt So Bible| Wiase Foforɔ Nkyerɛaseɛ\n2 Ahene 5:1-27\n5 Ná Siria hene wɔ ɔsahene bi a wɔfrɛ no Naaman.+ Ná ɔyɛ onipa kɛse wɔ ne wura anim, na na wobu no efisɛ ɔno so na Yehowa nam gyee Siriafo.+ Ná ɔbarima no yɛ ɔdɔmmarima kokodurufo, nanso na ɔyɛ ɔkwatani. 2 Siria afowfo+ fii adi, na wɔkɔfaa abeawa kumaa bi dommum fii Israelfo asase so+ de no bae, na ɔbɛsom Naaman yere. 3 Bere bi, ɔka+ kyerɛɛ ne maame a ɔne no te no sɛ: “O sɛ anka me wura wɔ odiyifo+ a ɔwɔ Samaria no anim a! Anka ɔbɛsa ne kwata+ no.” 4 Na obi kɔka kyerɛɛ ne wura no sɛ: “Sɛɛ ne sɛɛ na abeawa a ofi Israel asase so no aka.”+ 5 Ɛnna Siria hene kae sɛ: “Sim ntɛm! Bra, na mede krataa bɛkɔ akɔma Israel hene.” Enti ɔfaa+ dwetɛ dwetikɛse du ne sika+ dwetikɛse mpemnsia ne ntade+ du de siim kɔe. 6 Na ɔde krataa+ yi kɔmaa Israel hene sɛ: “Sɛ wo nsa ka krataa yi a, hwɛ, mɛsoma m’akoa Naaman wo nkyɛn na woasa ne kwata no ama no.” 7 Bere a Israel hene kenkan krataa no ara pɛ, osuan+ n’atade mu, na ɔkae sɛ: “Adɛn, meyɛ Onyankopɔn+ na matumi akum anaa mama nkwa?+ Monhwɛ sɛ ɔbarima yi asoma sɛ mensa ɔkwatani yare; munhu sɛ ɔham ara na ɔpɛ sɛ ɔne me ham.”+ 8 Bere a nokware Nyankopɔn nipa Elisa tee sɛ Israel hene asuan n’atade mu+ no, ɛhɔ ara na ɔsoma kobisaa ɔhene sɛ: “Dɛn nti na wusuan w’atade mu? Ma ɔmmra me nkyɛn ɛ, na onhu sɛ odiyifo bi wɔ Israel.”+ 9 Enti Naaman ne n’apɔnkɔ ne ne ko nteaseɛnam bae begyinaa Elisa fie kwan ano. 10 Nanso Elisa tuu ɔbɔfo kɔka kyerɛɛ no sɛ: “Kɔ na koguare+ mpɛn ason+ Yordan mu, na wo ho bɛsan aba wo ho+ ma wo ho atew.” 11 Ɛnna Naaman bo fuwii,+ na ɔdan n’ani sɛ ɔrekɔ, na ɔkae sɛ: “Hwɛ, me de, mekae me tirim sɛ,+ ‘Ofi na obefi adi afi nohoa aba me nkyɛn, na ɔbɛbɔ Yehowa, ne Nyankopɔn no din na ɔde ne nsa asrasra hɔ na wasa ɔkwatani yi yare.’ 12 Damasko+ nsubɔnten Abana ne Farpar nye nsen Israel nsu nyinaa?+ Enti anka merentumi nguare mu mma me ho ntew?”+ Ɔkaa saa no, ɔde abufuw siim sɛ ɔrekɔ.+ 13 Nanso ne nkoa twiw bɛn no ne no kɔkasae sɛ: “Papa,+ sɛ ade kɛse bi na odiyifo no ka kyerɛɛ wo a, anka worenyɛ anaa? Enti sɛ waka sɛ ‘Guare na wo ho ntew’ a, ɛno na worenyɛ?” 14 Wɔkaa saa no, ɔkɔe kɔtɔɔ Yordan mu mpɛn ason sɛnea nokware Nyankopɔn nipa no ka kyerɛɛ no no,+ na ne ho san baa ne ho ma ɛyɛe sɛ abofra ketewaa honam,+ na ne ho tewee.+ 15 Ɛnna ɔsan n’akyi kɔɔ nokware Nyankopɔn nipa no nkyɛn,+ ɔne n’asafo a wɔka ne ho nyinaa, na obegyinaa n’anim kae sɛ: “Afei na mahu ampa sɛ Onyankopɔn biara nni asase so baabiara sɛ Israel.+ Enti mesrɛ wo, gye akyɛde+ yi w’akoa nsam.” 16 Ɛnna ɔno nso kae sɛ: “Sɛ́ Yehowa a migyina n’anim no te ase+ yi, merennye.”+ Na ɔsrɛɛ no ara sɛ onnye, nanso wampene so annye. 17 Ɛnna Naaman kae sɛ: “Sɛ saa a, ɛnde ma wɔmma w’akoa dɔte+ a mfurumpɔnkɔ abien betumi asoa, efisɛ w’akoa remmɔ ɔhyew afɔre anaa afɔre biara mma onyame foforo biara bio, gye Yehowa nko.+ 18 Eyi nko na Yehowa mfa nkyɛ w’akoa: Sɛ me wura kɔ Rimon+ fie sɛ ɔrekɔkotow no wɔ hɔ, na sɛ otweri+ me nsa so a, ɛbɛma makotow+ wɔ Rimon fie; sɛ mekotow wɔ Rimon fie saa a, ɛnde mesrɛ sɛ Yehowa mfa ɛno nkyɛ w’akoa.”+ 19 Ɛnna ɔka kyerɛɛ no sɛ: “Fa asomdwoe kɔ.”+ Enti osiim fii ne nkyɛn twaa kwan kakra. 20 Na nokware Nyankopɔn nipa+ Elisa somfo Gehasi+ kae sɛ: “Hwɛ, me wura agyaa Siriani Naaman+ yi ma ɔkɔ kwa, na wannye nea ɔde bae no ne nsam. Sɛ́ Yehowa te ase+ yi, metu mmirika atiw no na makogye biribi ne nsam.”+ 21 Enti Gehasi de mmirika tiw Naaman. Bere a Naaman hui sɛ obi de mmirika di n’akyi no, ɛhɔ ara na osi fii ne teaseɛnam mu kohyiaa no, na obisaa no sɛ: “Asomdwoe mu anaa?”+ 22 Ɛnna obuae sɛ: “Asomdwoe mu. Me wura+ na wasoma me+ sɛ memmɛka nkyerɛ wo sɛ, ‘Hwɛ! Mmerante baanu bi a wofi adiyifo no asefo mu fi Efraim mmepɔw so aba me nkyɛn seesei ara.+ Enti mesrɛ wo, ma me dwetɛ dwetikɛse biako ne ntade+ abien.’” 23 Ɔkaa saa no, Naaman nso kae sɛ: “O gye dwetikɛse abien mpo.” Ɔsrɛɛ no ara,+ na afei ɔkyekyee dwetɛ dwetikɛse abien wɔ mmɔtɔwa abien mu de ntade abien kaa ho, na ɔde maa n’asomfo baanu, na wɔsoa dii n’anim. 24 Bere a oduu Ofel no, ɛhɔ ara na ogyee nneɛma no wɔn nsam de koguu fie,+ na ogyaa wɔn kwan. Enti wɔsan kɔe. 25 Ɔno de, ɔbae begyinaa ne wura anim.+ Ɛnna Elisa bisaa no sɛ: “Gehasi, ɛhe na wufi reba yi?” Na obuae sɛ: “W’akoa nkɔɔ baabiara.”+ 26 Ɛnna ɔno nso kae sɛ: “Bere a ɔbarima no si fii ne teaseɛnam mu behyiaa wo no, me koma ankɔ bi anaa? Saa bere yi na ɛsɛ sɛ wogye dwetɛ anaa ntade anaa ngo nnua anaa bobe nturo anaa nguan anaa anantwi anaa nkoa anaa mfenaa?+ 27 Ɛno nti Naaman kwata+ bɛfam wo ne w’asefo ho daa.”+ Ɛhɔ ara na ofii n’anim kɔe a kwata aguare no fitaa sɛ sukyerɛmma.+\n2 Ahene 5